Obilježena prva godišnjica rada Doma starih Pljevlja – Pljevaljske novine\nPočetna / Vijesti / Društvo / Obilježena prva godišnjica rada Doma starih Pljevlja\nPljevaljske Novine april 12, 2019\tDruštvo Ostavite komentar 947 Pregledi\nDom starih u Pljevljima, kapaciteta 62 mjesta koji trenutno ima 46 korisnika, obilježio je danas prvu godišnjicu rada. Korisnici svakog dana imaju radno-okupacione aktivnosti u okviru kojih se realizuju kreativne, likovne i edukativne radionice, literarna sekcija, terapijske zajednice kao i proslave rođendana i obilježavanje važnih datuma.\nMersida Aljićević, direktorica Doma starih, istakla je da je Dom starih u prvoj godini rada postao prepoznatljiv ne samo po kvalitetu smještaja koji je na hotelskom nivou, nego po kvalitetu ukupne usluge i kao primer pozitivne prakse saradnje sa lokalnom upravom koja je pored Ministarstva rada i socijalnog staranja siguran partner Doma.\nMervan Avdović, potpredsjednik opštine, kazao je da izgradnja Doma kao i sistem razvoja socijalne zaštite starih lica predstavlja dokaz posvećenosti i odgovornog pristupa Vlade Crne Gore i opštine Pljevlja ka unapređenju kvaliteta života svih kategorija stanovništva.\n– Opština je donirala parkovsku lokaciju za lijep, funkcionalan i tehnički opremljen objekat zavidnog niova. Mi smo sigurni da se u radu primjenjuje visok stepen stručnih i emotivnih standarda i da se planski i odgovorno pružaju usluge korisnicima – kazao je Avdović.\nIvana Šuković, predsjednica UO JU Dom starih Pljevlja, naglasila je da se u ovoj ustanovi, u multietničkoj sredini, njeguju dobri međuljudski odnosi, poštuje se kulturna pripadnost i vjersko opredjeljenje.\n– Starenje se sagledava kao aktivno i produktivno kroz podržavanje i osnaživanje potencijala starijih da vode kvalitetan život. Stari doprinose društvu u mjeri svojih mogućnosti i potreba, a imaju dovoljno mudrosti i životnog iskustva da ih treba uvažavati i od njih učiti, jer samo kada poštujemo prava drugih, tada i osjećamo da su naša prava sigurna – zaključila je Šuković.\nPrigodan program povodom obilježavanja godišnjice rada Doma starih upriličili su: hor Škole za osnovno muzičko obrazovanje, Gradski tamburaški orkestar „Pljevlja“, najmlađi članovi KUD-a „Pljevlja“ i učenici OŠ „Boško Buha“ Denis Delić i Đorđe Kušljević. Odlomak iz knjige „Beleške jedne Ane“ pročitao je korisnik Doma Sava Kovačević, a Milena Gazdić je pročitala pjesmu nastalu u okviru literarne sekcije. Nakon svečanog programa organizovana je izložba radova korisnika Doma starih.\ngodišnjica Doma za stae Pljevlja\t2019-04-12\nKljučne rečigodišnjica Doma za stae Pljevlja\nPrethodna NVO „Legalis“ za razvoj ribolovnog turizma i eko vodotoka\nSledeća Srebro za Crnogorskog biciklistu na Internacionalnom Maratonu u Njemačkoj


Iranka pokušala izaći iz BiH s falsificiranim pasošem Francuske - Klix.ba\nOtkrivena u Sarajevu\n15.3.2019. u 13:38\nSlužbenici granične policije Bosne i Hercegovine jučer, 14. marta, otkrili su falsificiranu putnu ispravu Republike Francuske kod strane državljanke na Međunarodnom aerodromu Sarajevo, a kojom je pokušala izaći iz naše zemlje u Keln.\nDaljnjim radom, na drugoj liniji graničnih provjera, službenici jedinice Aerodrom Sarajevo pronašli su originalni dokument na osnovu kojeg je utvrđeno da se radi o državljanki Irana. Posjedovala je i potvrdu o iskazanoj namjeri podnošenja zahtjeva za azil u BiH.\nZbog postojanja osnova sumnje da je počinjeno krivično djelo „krivotvorenje isprave“, o ovom događaju je obaviješten tužilac Kantonalnog tužilaštva Kantona Sarajevo. Prema njegovom nalogu, državljanka Irana je u skladu sa Zakonom o strancima prekršajno procesuirana te predata pripadnicima Službe za poslove sa strancima. Falsificirani dokument je privremeno oduzet.\nOduzet krivotvoreni pasoš (Foto: GP BiH)\nGranična policija BiH jučer je i na graničnom prijelazu Izačić uhapsila 30-godišnjaka inicijala Dž. A. nakon što je graničnim provjerama utvrđeno da ga potražuje Općinski sud u Velikoj Kladuši zbog krivičnog djela „skidanje ili povreda službenog pečata ili znaka“.\nDržavljanin BiH kontroliran je na ulasku u našu zemlju na Međunarodnom graničnom prijelazu Izačić i predat službenicima Sudske policije Bihać.\nGranična policija BiH falsifikati


POZNATA STARLETA SNIMLJENA KAKO ULAZI U BUNKER VELJE NEVOLJE! Kad pročitate tekst, pogodićete o kome je reč - Srbija UŽIVO\nBelivukova banda zaradila je ogroman novac i od reketiranja i dilovanja droge\nPolicija je u okviru finansijske istrage protiv Veljka Belivuka (35), zvanog Velja Nevolja, saslušala direktorku jednih novina zbog sumnje da je prala novac za njega. Iz stana ove devojke zaplenjeni su laptopovi, telefoni, bankarske kartice i celokupna dokumentacija njene firme koja je nađena prilikom pretresa, piše Mondo.\n„Za te uplate nije bilo realnog pokrića u poslovanju, što ukazuje da je Veljina prijateljica iz medija praktično uzimala njegov novac od kriminala i ubacivala ga u legalne tokove“, objašnjava izvor.\n„Ova devojka inače dugo radi u medijima, ali na njeno ime je otvoreno i nekoliko firmi, koje su sad sve pod kontrolom. Belivuk je, očigledno, imao puno poverenje u nju, pošto je preko njenih firmi plasirao ogromnu količinu novca u legalne tokove. Ne bih ulazio u to da li su bili i u ljubavnoj vezi, to nije toliko bitno za ovu istragu“, kazao je sagovornik.\n„Reč je o jednoj poznatoj starleti, koja je nedavno hapšena u drugoj zemlji. Ona je bila verena za Veljinog bliskog saradnika, ali je i više puta snimljena kako odlazi u Belivukov ‘bunker’ na stadionu Partizana, gde su prilikom pretresa nađeni oružje, droga i brojni drugi dokazi protiv ovog opasnog klana. Druga osumnjičena devojka nije poznata javnosti, ali je često komunicirala sa Veljom, zbog čega je pretresen i njen stan“, napominje sagovornik.\nKOMUNALNA MILICIJA RAZBILA KORONA ŽURKU SA 100 LJUDI! Niko nije nosio masku, otkrivena je i lokacija\nPOVEZANE TEMECrna hronikaDirektorka novinaHapšenjeHronikaPolicijaSrbijaStarletaVelja NevoljaVeljko BelivukVesti


ZAKON O JAVNOM BELEŽNIŠTVU: POTREBNO OJAčATI I POVEćATI NADLEżNOSTI JAVNIH BELEżNIKA\nMinistar pravde i državne uprave u Vladi Republike Srbije Nikola Selaković razgovarao je u Berlinu sa predsednikom Savezne notarske komore Republike Nemačke Timom Sparkom.\nSelaković je tom prilikom naveo da je veoma zadovoljan razgovorima koji su vođeni tom prilikom, uz napomenu da su oni bili višestruko korisni za uvođenje javno-beležničkog sistema u Srbiji.\nOn je istakao da je pomoć koju je Notarska komora Nemačke do sada pružala Ministarstvu pravde i državne uprave u započinjanju javno-beležničke službe, njenom razvoju i jačanju, neprocenjiva, kao i da će ona biti nastavljena i u narednom periodu.\nMinistar je naglasio da je u Srbiji početak uvođenja ovog sistema bio, a i dalje je, uslovljen brojem imenovanih javnih notara, i dodao da je potrebno da se ostvari broj od 100 notara koji su položili ispit.\nPrema njegovim rečima, potrebno je da građani znaju da uvođenje javno-beležničke službe u Srbiji jeste nešto što uvodi znatno viši stepen pravne sigurnosti.\nSelaković je naveo da je notar javni službenik koji je dobio pravno ovlašćenje od države, neko ko ne radi poput advokata, u interesu samo jedne stranke, već u interesu svih.\nOn, na primer, mora građanina da informiše o svim pitanjima kupovine neke nepokretnosti, on ne vodi računa samo o formi, već i o sadržini ugovora.\nMinistar je istakao da su notari vrlo bitni za postizanje pravne, ali i ekonomske sigurnosti.\nJavno-beležnički sistem uvodi mnogo više izvesnosti u poslovanju i radu, kao i u investiranju, istakao je Selaković i dodao da notarska služba može da se nazove i kancelarijom za brze odgovore.\nU ovom trenutku, kako je naveo, nadležnosti koje bi notari imali u nekoj od pomenutih oblasti, nisu dovoljno široko i dobro definisane zakonom.\nIako smo dobili dosta pohvala za mnoge delove našeg zakona od kolega iz nemačke notarske komore, postigli smo saglasnost o tome da je potrebno ojačati i povećati nadležnosti javnih beležnika, naglasio je Selaković.\nIzvor: Press služba Vlade Republike Srbije, 3.2.2013.


Dan online - Sport: Dvomeč u Zenici - 2018-03-10\nSport MIRKO MARIĆ SAOPŠTIO SPISAK OMLADINKI ZA GOSTOVANJE U BIH Dvomeč u Zenici\n-Ženska omladinska reprezentacija Crne Gore gostovaće sledeće sedmice u Bosni i Hercegovini, gdje će protiv domaćeg tima odigrati dva kontrolna meča. Tim povodom oglasio se selektor crnogorskog nacionalnog tima Mirko Marić, koji je za ovaj dvomeč pozvao 18 igračica. To su: golmani: Valentina Vukićević (Ekonomist), Milica Knežević (Mladost 2015); odbrana: Andrea Ivanović (Ekonomist), Danka Topalović, Tamara Tošić, Jelena Tošić (Breznica), Kristina Medojević, Jovana Miladinović (Mladost 2015), Marija Vukanić (Cvetex), Marija Maraš (Obilić); vezni red: Jelena Vujadinović, Vasilisa Nikolić (Ekonomist), Tamara Čogurić, Ana Backović (Mladost 2015), Enida Bošnjak (Breznica); napad: Andrea Vučić (Ekonomist), Jelena Karličić, Ana Knežević (Breznica).\nOba meča odigraće se u Zenici, 12. i 14. marta, a rival „crvenima“ biće kadetska selekcija BiH, koja se sprema za nastup u elitnoj rundi kvalifikacija za Evropsko prvenstvo i kroz duele sa starijom generacijom želi da se što bolje pripremi predstojeće izazove.D.P.


Tribina „Pozitivno roditeljstvo kao alternativa telesnom kažnjavanju dece“ održana je 29. oktobra 2018. godine u organizaciji Centra za prava deteta i Departmana za socijalni rad Fakluteta za medije i komunikacije.\nNa tribini se diskutovalo o normativnom okviru zabrane telesnog kažnjavanja dece u Srbiji, psihološkim i socijalnim posledicama telesnog kažnjavanja po dete, o važnosti i značaju pozitivnih, nenasilnih i participativnih načina vaspitavanja i disciplinovanja deteta. Učesnici tribine bili su studenti, profesori, saradnici i predstavnici institucija i organzacija, roditelji.\nOvom prilikom su sa studentima kao budućim profesionalcima pokrenute brojne diskusije na izloženu temu, ukazano je na kompleksnost pojave i neophodnost propisivanja izričite zabrane telesnog kažnjavanja dece u svim okruženjima u trenutnom društvenom kontekstu Srbije. Takođe, ukazano je na potrebu podrške države i društva u celini roditeljima kako bi lakše odgovorili na izazove koje roditeljstvo nosi, kao i kontinuiranog rada na otklanjanju pogrešnih stavova i jačanju roditeljskih kompetencija i veština. Takođe je istaknuta i neophodnost osnaživanja profesionalaca radi pružanja podrške budućim roditeljima, kao i roditeljima na što ranijem kalendarskom uzrastu dece. Diskutovalo se i koliko ovakav način disciplinovanja dece utiče na društvo u celini stvarajući i podržavajući “kulturu nasilja”.\nTribina je deo aktivnosti u okviru projekta “Prava deteta u politikama i praksi” koji Centar za prava deteta sprovodi u partnerstvu sa Save the Children International, a koga finansira Vlada Švedske. Ciljevi ovog projekta usmereni su na unapređenje sistema zaštite dece, kao i struktura i mehanizama za praćenje i primenu prava deteta uključujući i participaciju dece u ovim procesima.


U Pančevu ipak neće biti Mini Gitarijade | 013 info\nU Pančevu ipak neće biti Mini Gitarijade\nPančevo, Sre, 27/07/2016 - 14:58\nPANČEVO, 27. jul - Otkazana je Mini Gitarijada koja je trebalo da se održi u Pančevu 5. avgusta.\nIako je najavljeno da će u okviru kvalifikacija za 50. Gitarijadu u Zaječaru, po gradovima Srbije biti održane Mini Gitarijade, gde je Pančevo bilo predviđeno za 5. avgust, zbog unapred organizovanih programa i angažovanja muzičara i tehnike, ovo takmičenje ipak neće biti organizovano u našem gradu.\nKako većnik za kulturu Nemanja Rotar objašnjava, angažovana je sva tehnika iz kulturnih ustanova, kao i muzičari, za neke unapred dogovorene manifestacije.\n„Mini Gitarijada u Pančevu neće biti održana zbog kratkog perioda realizacije i nemogućnosti usklađivanja termina”, rekao je Rotar i dodao da će, ukoliko i naredne godine bude u planu, rado organizivati Mini Gitarijadu.\nSaša Jović iz Centra za kulturu Zaječar je potvrdio informaciju da Mini Gitarijada u Pančevu neće biti održana i pozvao sve bendove koji su se prijavili da uzmu učešće na Mini Gitarijadi koja će biti u Zrenjaninu, 4. avgusta.\nViše informacija o prijavi možete pronaći na zvaničnom sajtu www.gitarijada.org.\nPravo učešća na Konkursu imaju bendovi koji nemaju objavljeno komercijalno izdanje. Neophodno je priložiti i snimke dve autorske kompozicije u ukupnom trajanju do 10 minuta (mp3/wma/acc), tekstove kompozicija na maternjem jeziku, spisak članova benda sa kontaktima, kratku biografiju, kontakt listu i fotografiju benda (jpg).\nMini Gitarijade održaće se 4. avgusta u Zrenjaninu, 6. avgusta u Kragujevcu i Kosovskoj Mitrovici i 7. avgusta u Čačku.\nOrganizator 50. Gitarijade je Centar za kulturu i turizam grada Zaječara.


Težak oko 25 kg i duplo manji od svog afričkog rođaka, arapski leopard je na granici izumiranja. Tek tri puta veći od domaće mačke, ovaj leopard živi u planinskim predelima Saudijske Arabije, na području Omana, Jemena i Ujedinjenih Arapskih Emirata\nSmatra se da je arapski leopard kritično ugrožen. Istraživanja sprovedena sredinom i krajem 2000-ih ukazuju na to da su, iako su ovi leopardi nestali sa Medinskih planina na severu zemlje, ipak mogli da prežive “u razumnom broju“ u Hidžazu i planinama Saravat, blizu granice sa Jemenom. Međutim, drugo istraživanje objavljeno 2006. godine kaže da se raspon leoparda smanjivao po stopi od 10 odsto godišnje u poslednjih 15 godina i da je izumiranje verovatno. U Kraljevskoj komisiji, osnovanoj 2017. godine prvenstveno radi zaštite i promocije velikog nasleđa i arheoloških bogatstava, razmatra se mišljenje da je verovatno ostalo manje od 50 leoparda.


Neizvestan završetak novog Žeželjevog mosta - Bizlife.rs\nNeizvestan završetak novog Žeželjevog mosta\n13:05 Novi Sad, 15/12/2011\nZbog šestomesečnog kašnjenja u izradi glavnog projekta novog Žeželjevog mosta kod Novog Sada, špansko-italijanski konzorcijum AZVI tražio je da se za toliko pomeri i rok završetka tog objekta, planiran inače za novembar 2013. godine, ali to nije prihvaćeno, saznaju „Novosti“ u „Železnicama Srbije“.\nKao glavni investitor, republička Vlada je upravo „Železnicama Srbije“ poverila vođenje ovog projekta, a gradnja mosta vredna 45,3 miliona evra je u januaru ove godine, posle međunarodnog tendera, data konzorcijumu AZVI. On je imao obavezu da do jula izradi glavni projekat i odmah posle toga počne sa radovima. Ništa od toga se, međutim, nije dogodilo.\nO razlozima za to, u predstavništvu tog konzorcijuma u Novom Sadu juče, međutim, niko nije mogao da da bilo kakav komentar ni razloga višemesečnog kašnjenja, ni zahteva za odlaganje roka završetka mosta. To, kako je obrazloženo, ne mogu da čine bez saglasnosti Delegacije Evropske komisije u Beogradu, koja obezbeđuje najveći deo novca.\nŠpansko-italijanski konzorcijum je, inače, glavni projekat tek 7. decembra predao beogradskom Instititu „Kirilo Savić“ kojem je poverena njegova kontrola. Ona će, kako je u institutu potvrđeno, biti završena u narednih otprilike mesec dana. Tek posle toga, sledi kompletiranje neophodnih dozvola, pa bi radovi, u najboljem slučaju, mogli da počnu sredinom februara 2012, a prvi posao bilo bi rušenje ostataka starih obalnih stubova i pobijanje šipova za nove.\nI iz konzorcijuma AZVI, i iz „Železnica Srbije“ su se poslednjih dana, doduše nezvanično, mogle čuti i tvrdnje da je jedan od razloga za ukupno kašnjenje i sporost novosadske administracije u izdavanju neophodnih dokumenata.\n– To, jednostavno, nije tačno – kategoričan je, međutim, Igor Pavličić, gradonačelnik Novog Sada. – Naša obaveza bila je da za izradu idejnog projekta mosta damo UTU uslove i to smo učinili. Izdavanje građevinske dozvole je u nadležnosti pokrajinske administracije, ali se to može obaviti tek pošto bude završena kontrola glavnog projekta i, na osnovu toga, podneti odgovarajući zahtevi.\nKako se u trenutku raspisivanja međunarodnog tendera operisalo sa ukupnom vrednošću radova od oko 60 miliona, ponuda AZVI od svega 45,3 miliona evra bila je veliko iznenađenje. U dobro obaveštenim krugovima se sada spekuliše da to zapravo nije realna cena i da špansko-italijanski konzorcijum već na startu stvara uslove da dobije više novca. Od ukupno 45,3 miliona evra, EU će za gradnju mosta obezbediti 26,2 a pokrajina Vojvodina i grad Novi Sad 19,1 miliona. Za razliku od prethodno planiranog jednog, novi Žeželjev most imaće dva železnička koloseka i ta izmena se najčešće i navodi kao razlog za kašnjenje izrade glavnog projekta.


„Demolišn“ Duterte šalje jaku poruku – buldožerom preko luksuznih automobila (video, foto) - Sputnjik Srbija\n19:31 06.02.2018 (osveženo 19:32 06.02.2018) Preuzmite kraći link\nKako navodi Rojters, to je deo Duterteove strategije borbe protiv kriminala i korupcije, a on je lično nadgledao uništenje automobila, od kojih su neki vredeli i više od 100.000 dolara.\nBuldožer uništava zaplenjene automobile na parkingu\n„Dajte ih kupcima čelika. Ne mogu da imaju takve automobile, ali nešto mogu da dobiju — napravite igračke od njih“, rekao je Duterte.\nAutomobili su zaplenjeni u akciji Biroa za carinu, a vlasnici su optuženi za izbegavanje plaćanja poreza. Prošle godine zaplenjeni su automobili u vrednosti od skoro tri miliona dolara, dok je ukupna vrednost zaplenjene imovine, prema zvaničnim podacima filipinskih vlasti, blizu 866 miliona dolara.\n„Ne isplati se izbegavati plaćanje poreza na Filipinima, tako da bi mogli i da prestanu to da rade, zato što nikad neće uspeti u tome“, rekao je ministar finansija Filipina Karlos Domingez.


Za dvije godine autoput od Banjaluke do Prijedora?! | Banjaluka.net\nZa dvije godine autoput od Banjaluke do Prijedora?!\nPredsjednik Republike Srpske Milorad Dodik najavio je sinoć da bi u naredne dvije godine mogao da bude izgrađen autoput Banjaluka – Prijedor.\n“Sve će imati svoju dinamiku, ali ono što bi mogli da imamo u naredne dvije godine je izgrađen autoput do Prijedora”, rekao je Dodik.\nGovoreći o dovođenju kineske valute juan u ravnopravan tretman u BiH, predsjednik Srpske rekao je za ATV da je kineska valuta u takozvanoj “korpi valuta” Međunarodnog monetarnog fonda (MMF), što govori da o valutnom tretmanu juana u BiH ne bi trebalo da bude problema.\n“To je važno jer bi sa kineskim vlastima mogli direktno da dogovaramo finansiranje mnogih projekata u njihovoj valuti i ne bi imali problem u vezi sa preračunavanje, i svim drugim što poskupljuje stvari”, naveo je Dodik.\nOn je dodao da nije zaboravljen ruski kredit i da Rusija tvrde “da to nije izgubljeno”. “Ali, imajući u vidu da je Rusija pod sankcijama, morala je da sve to premjesti, ali ne odustaju da u datom trenutku to pitanje ponovo aktueliziju”, naglasio je Dodik.\nRazmotren prijedlog plana parcelacije za autoput Banjaluka-Doboj\nNarodna skupština Republike Srpske razmotrila je prijedlog odluke o usvajanju Prijedloga plana parcelacije za autoput Banjaluka–Doboj po skraćenom postupku.\nPlan se izlaže na stalni javni uvid u jedinicama lokalne samouprave gradu Doboju, te u opštinama Laktaši, Prnjavor, Derventa i Stanari, navodi se u obrazloženju prijedloga ove odluke.\nTekstualni i grafički dio plana u analognom i digitalnom obliku nalazi se u prilogu ove odluke i čini njen sastavni dio, navodi se u ovom dokumentu.\nPoslanik SNSD-a Igor Žunić rekao je da je ovom odlukom predviđeno da će opština Derventa imati prilaz izlaznoj petlji prema Stanarima.\nPoslanik SDS-a Miladin Stanić rekao je da će klub poslanika SDS-a podržati prijedlog ovog plana, jer je on neophodan kako bi se završila izgradnja ove dionice autoputa.\nOznake: Igor Žunić, Milorad Dodik\nSTANIVUKOVIĆ POZVAN NA SASLUŠANJE: Radišić podnio krivičnu prijavu zbog rušenja “Kajak terase”\nTRIVIĆ O VRŠNJAČKOM NASILJU U NEVESINJSKOJ ŠKOLI: “Očekujemo da će inspekcija utvrditi uzroke”\nZavršeno uređenje još jedne stambene zgrade u Loparama\nZASJEDAO REPUBLIČKI ŠTAB: Mjere u Srpskoj produžene do 15. decembra\nPOČELA PROIZVODNJA: Rudari se vratili na radna mjesta nakon dogovora Elektroprivrede i Sindikata\nProjekat “Jačanje pozicije lokalnih zajednica podijeljenih opština u BiH” zajedno realizuju Oštra Luka i Sanski Most\nPOTROŠAČI NA MUKAMA: Hrana najskuplja u prethodnih 10 godina\nEPIDEMIOLOŠKA SITUACIJA: Virusom korona zaraženo još 146 оsоba u Srpskoj, 14 preminulo\nNASILJE U ŠKOLI: Sedmoro vršnjaka dječaka skidali, udarali i polivali duži period (UZNEMIRUJUĆI VIDEO)


Tražimo od Grka: Priznajte sve vakcine i sve vrste testova\nBiznis Autor:Milena Ilić Mirković29. mar. 202108:18 > 09:50\nGrčki ministar turizma Haris Teoharis stigo je u zvaničnu posetu Srbiji, a tokom današnjeg dana imaće sastanak i sa Aleksandarom Seničićem, direktorom Nacionalne asocijacije turističkih agencija Srbije (JUTA). Seničić kaže za Nova.rs da će na sastanku biti reči o uslovima pod kojima će građani Srbije ovog leta moći u Grčku, a da će on tražiti da granice budu otvorene za sve koji su vakcinisani, kao i one koji imaju željene rezultate PCR, antigenskog ili serološkog testa.\nCilj posete grčkog ministra je, podseća Seničić, da dogovori detalje sporazuma kojim će biti definisani uslovima putovanja srpskih turista u Grčku, o čemu će razgovarati na današnjem sastanku.\nZa Nova.rs objašnjava na čemu će on, kao predstavnik turističkih agencija, insistirati.\n“Za nas je najvažnije da dobijemo uverenje da Grčka neće biti zatvorena, baz obzira na epidemiološku situaciju u Grčkoj ili u Srbiji, kao što je to bilo prošle godine”, kaže Seničić.\nGrčki ministar: Želimo da olakšamo dolazak turista iz Srbije\nKonačno! Grčka se otvara za Srbe u maju\nSeničić: Kako ćemo putovati u EU i s kineskom vakcinom\nDodaje da postoje i najave da će neki od graničnih prelaza ka Grčkoj biti zatvoreni, zbog čega bi putnici iz Srbije morali da koriste bugarski prelaz.\n“To nama ne predstavlja veliki problem, ali bi bilo jednostavnije da možemo da putujemo preko Severne Makedonije, s obzirom da je to najbrži i najkraći put do Grčke”, kaže i dodaje će danas sazanati više detalja i da odluka još nije doneta.\nOčekuje da čuje i koje uslove Grčka planira da postavi za ulazak u zemlju tokom leta, a kako kaže, pokušaće da izdejstvuje oni budu što liberalniji.\n“Pre svega ćemo tražiti da se priznaju svi sertifikati za vakcinaciju, da važe za sve vakcina koje su dostupne u Srbiji. A oni koji nisu vakcinisani da mogu u Grčku da uđu sa negativnim PCR testom, antigenskim testom ili sa serološkim testom koji pokazuje da neko poseduje antitela”, navodi.\nObjašnjava da su PCR testovi u Srbiji preskupi, zbog čega bi jedan deo ljudi odustao od putovanja ukoliko bi samo to bila opcija za ulazak u Grčku.\n“Serološki test je značajno jeftiniji i mislim da bismo ukoliko on bude odobren imali značajno veći broj turista”, kaže predsednik JUTA.\nNačelni sporazum oko priznavanja sertifikata za vakcinaciju, PCR i antigenskih testova, kako kaže, već je postignut, a očekuje da Grčka prihvatiti i ostale predloge.\n“Ostalo je još nejasno da li naš sertifikat o vakcinaciji treba da bude usaglašen sa nekim evropskim normama, zelenim sertifikatom, ili će biti dovoljna potvrda koja se u Srbiji dobija nakon vakcinacije”, objašnjava.\nSmatra da bi postojeća potvrda mogla da bude dovoljna jer ispunjava osnovne zahteve – ima QR kod, sadrži sve potrebne podatke i dvojezična je.\nOtkrivamo: U ponedeljak ćemo znati kako ćemo u Grčku na more\nVeć počele rezervacije: Navala srpskih turista na Grčku\nNa Srbiji ostaje da odluči šta će građani, koji u Grčku uđu uz antigenski test, morati da obezbede pri povratku u zemlju, s obzirom da im je sada za to, ukoliko nemaju potvrdu o vakcinaciji, neophodan PCR test.\nDodaje da postoje još neki detalji koji bi trebalo da budu usaglašeni sa Grčkom, a jedan od njih je do kog uzrasta se od dece neće tražiti nikakav dokument.\n“Najčešće se od dece do 12 godina, koja putuju sa roditeljima, ne traži nikakav uslov. To je i neka norma u turizmu, pa bi trebalo da tako bude i u ovom slučaju”, kaže Seničić.\nSutra bi, kako kaže, trebalo da dođe do usaglašavanja detalja i potpisivanja nečeg poput zajedničke izjave dva ministarstva, koja bi sadržala dogovorene uslove. Konačan dokument će biti donet i potpisan kasnije, jer njega moraju da potvrde vlade obe zemlje.\naleksandar seničićGrčkaHaris TeoharisJutaletovanjeputovanje\nKompanija SBB uplatila preko 40 miliona evra poreza prošle godine


FoNet | 21. avg 2019.\nUDS se oglasila povodom izjave predsednika Asocijacije nezavisnih elektronskih medija (ANEM) Verana Matića u vezi sa korekcijom minimalne naknade u Sporazumu o jedinstvenoj tarifi naknada za emitovanje fonograma i na njima zabeleženih interpretacija, koji su zaključili ANEM, s jedne strane, i organizacije OFPS i PI, sa druge strane.\nUDS poziva predsednika ANEM Verana Matića da apeluje na Maju Pavlović da prekine štrajk glađu i da se organizjuje zajednički sastanak sa predstavnicima organizacija Sokoj, OFPS i PI, kao i predstavnicima udruženja novinara UNS.\nCilj tog susreta bio bi prevazilaženje nesporazuma Kanala 9 sa organizacijama Sokoj, OFPS i PI oko plaćanja naknade, utvrđivanja svih činjenica i dogovor oko sklapanja sporazuma između tih organizacija i Kanala 9.\nUDS podseća da je ANEM, kao reprezentativno udruženje emitera, sklopilo sporazum o tarifi sa organizacijama OFPS i PI 2014. godine, kao i protokol oko regulisanja naknade za emitere sa Sokojem takođe 2014. godine.\nUnija diskografa ukazuje i na to da vlasnica Kanala 9 Maja Pavlović godinama unazad izbegava ispunjavanje zakonske obaveze i plaćanje naknade za emitovanje i da je štrajk glađu njena reakcija na pravosnažne sudske presude.\n„Organizacije za kolektivno ostvarivanje autorskog i srodnih prava su Maji Pavlović u prethodnom periodu ponudile zaključenje sporazuma za Kanal 9, međutim Maja Pavlović je do sada ignorisala ovu ponudu“, navodi se u saopštenju UDS.\nANEM Kanal 0 Maja Pavlović SOKOJ Štrajk glađu Unija diskografa Veran Matić\n← Gradski čelnici doslovno beže od škakljivih tema i novinara nezavisnih medija\n10. dan štrajka Maje Pavlović: Mediji moraju da se udruže i da traže promenu tarifa →


"Stvaraoci Republike Srpske": Borićemo se protiv revizije istorije\n25/07/2020 | 16:27 ⇒ 16:28 | Autor: SRNA\nAsocijacija "Stvaraoci Republike Srpske" osudila je pokušaj grube revizije istorije i harangu koja se vodi protiv prvih poslanika, prvih članova vlade i prvih članova Predsjedništva BiH, posebno na BN televiziji.\nAsocijacija Stvaraoci Republike SrpskeFoto: RTRS\n- Cilj je, verujemo nesvesno, da se napravi raskol između Asocijacije i Boračke organizacije. U tom raskolu Asocijacija "Stvaraoci Republike Srpske" neće učestvovati, ali radi časnih pripadnika Boračke organizacije i ostalih građana Republike Srpske želimo da iznesemo istinu - navode iz Asocijacije.\nU saopštenju se napominje da nema ni jednog člana Asocijacije koji degradira ulogu boraca Republike Srpske, naprotiv, snažno se bore za afirmaciju "naše vojske koja, nažalost, više ne postoji", a koja se može porediti sa slavnom srpskom vojskom koja je 1918. godine oslobodila Srbiju i sve Јužne Slovene.\n- Međutim, nezavisno od prednje činjenice, tvrdnja da su borci stvorili Republiku Srpsku jednostavno nije tačna i duboko je štetna za Republiku Srpsku i naš narod. Ti komentatori, ne verujemo da to rade namerno, ustvari zastupaju tezu naših neprijatelja koji upravo tvrde da je Republika Srpska stvorena u ratu i da su je stvorili zločinci, prethodno razbivši međunarodno priznatu državu BiH - dodaje se u saopštenju.\n- A da nisu u pravu naši neprijatelji, a ni pojedinci koji misle da se istorija pretnjama i ucenama može napisati, govore opštepoznate sledeće činjenice - 24. oktobra 1991. godine srpski poslanici iz Skupštine BiH su kao politički odgovor na preglasavanje i majorizaciju srpskog naroda osnovali Skupštinu Srpskog naroda u BiH.\nDevetog januara 1992. godine su isti ti poslanici, skupa sa članovima predsedništva i vlade, ali uz svesrdnu pomoć ogromnog broja Srba na nižim nivoima vlasti, proglasili i stvorili Srpsku Republiku BiH. Proglašenje je učinilo civilno političko krilo našeg Otadžbinskog pokreta jer tada Vojska Republike Srpske /VRS/ nije ni postojala - navodi se u saopštenju.\n- Koliki je značaj srpskog civilno političkog krila, odnosno Stvaralaca, govori istorijska činjenica da su u toku rata na sve tri strane u BiH postojali borci i civilno politička krila i na sve tri strane borci su odbranili, sačuvali ili osvojili neku teritoriju, zavisno na kojoj strani su bili, a samo naše civilno političko krilo - Stvaraoci stvorili su nacionalnu državu Republiku Srpsku. I da bi lakše razumeli veličinu dela koje su stvorili Stvaraoci najbolje je pitati predstavnike druga dva naroda u BiH šta bi dali da imaju svoju nacionalnu državu - navode iz Asocijacije.\n- Znamo da to ne mogu, za takvu odluku treba manje mudrosti i pameti, a više hrabrosti, a oni hrabrost imaju samo da napadaju one kojima naši neprijatelji nikad nisu oprostili što su stvorili Republiku Srpsku - navodi se u saopštenju Koordinacionog odbora Asocijacije "Stvaraoci Republike Srpske".


Stefanović: Još snažnija borba protiv narkotrafikinga (VIDEO) - IndeksOnline.rs\nNaslovna FEATURED Stefanović: Još snažnija borba protiv narkotrafikinga (VIDEO)\nStefanović: Još snažnija borba protiv narkotrafikinga (VIDEO)\nGUČA – Potpredsednik Vlade i ministar unutrašnjih poslova dr Nebojša Stefanovic izjavio je danas u Guči da od policije očekuje još snažniju borbu protiv narkotrafikinga, što je jedan od prioriteta Ministarstva unutrašnjih poslova.\nStefanović, koji je obišao policijsku stanicu u ovom mestu i razgovarao sa načelnikom i policijskim službenicima o rezultatima i uslovima rada, istakao je da ta policijska stanica i ove godine beleži smanjenje broja pocinjenih krivicnih dela.\n„Smanjenje broja izvršenih krivicnih dela je rezultat posvecenog rada policije“, rekao je Stefanović i naveo da zapažene rezultate ostvaruju i pripadnici vatrogasno-spasilackih jedinica, što je posebno vidljivo u Lucanima, koji su bili zahvaceni poplavama.\nIstakavši da su policajci i vatrogasci uvek uz svoj narod, Stefanović se zahvalio zaposlenima u policijskoj stanici na efikasnom i požrtvovanom radu i najavio da ce ta stanica u narednim mesecima dobiti novo terensko vozilo, kao i da je u planu nabavka novog sistema video nadzora.\nPrema njegovim recima, taj video nadzor pomoci ce povezivanje škola sa policijskom stanicom što ce omoguciti da policajci brižljivije i bolje brinu o bezbednosti dece u školama i njihovoj neposrednoj blizini.\nMinistar je najavio da ce u narednom periodu rad ove stanice biti pojacan i sa dodatnim brojem policajaca, što ce omoguciti još bolju patrolnu delatnost policije u ovom kraju.\n“Od nacelnika Policijske uprave Čačak i Policijske stanice Lučani očekujem da nastave sa aktivnostima koje ce omoguciti još snažnije suzbijanje narkotrafikinga, što je jedan od prioriteta Ministarstva unutrašnjih poslova. U tim aktivnostima dacemo vam punu podršku u opremi, ljudstvu i svemu što je potrebno“, poručio je Stefanović.\nTokom posete, potpredsednik Vlade Srbije razgovarao je i sa predsednikom opštine Milivojem Dolovicem i njegovim saradnicima o investicijama države u infrastrukturu, puteve i druge kapitalne investicije u ovoj opštini.\nStefanović je razgovarao i sa građanima o tome šta država može da ucini na daljem unapredenju kvaliteta njihovog života.


Radio 021\t28.05.2019 16:56\nKako piše "Dnevnik", u čak 71 lokalnoj samoupravi u Srbiji ima više penzionera nego zaposlenih.\nPre toga broj novih penzionisanih radnika dostizao je i 20.000, ali je uvođenje umanjenja prevremenih penzija za godine života koje nedostaju do punog uslova, uticalo na to da se zaposleni teže odlučuju za penziju. Ujedno, u godinama tranzicije problem viška radnika se najčešće rešavao penzionisanjem, a potvrda toga je da je 2001. godine bilo čak 93.327 novih penzionera, a te godine trajno je obustavljeno 60.498 čekova, odnosno penzijski spisak proširen je s 32.829 "novajlija". Velika razlika između novih i "otpisanih" bila je i 2006. godine i tada je iznosila 28.001.\nPo podacima iz biltena Fonda PIO, lane je u Vojvodini bilo ukupno 420.487 penzionera i odnos broja penzionera i radnika u Vojvodini je bolji nego u ostatku Srbije. Naime, u Vojvodini na 100 zaposlenih "dođe" 77 penzionera, dok je u centralnoj Srbiji taj odnos 98,8 odsto. Takav procenat Vojvodina ime pre svega zbog Novog Sada, koji, uz Beograd, ima najbolji odnos penzionera i zaposlenih - 48,4 odsto.\nNajgori odnos broja penzionera i zaposlenih u Vojvodini je u opštini Čoka - čak 144,2 odsto u korist penzijskih čekova.


Dodik: Razgovori o budućnosti BiH isključivo bez stranaca\nDodik: Razgovori o budućnosti BiH isključivo bez stranaca\nPremijer Republike Srpske Milorad Dodik ocenio je da odbijanje većine stranaka da dođu na razgovore koje je on zakazao za danas u Banjaluci, nije njegov poraz, niti njegove stranke Saveza nezavisnih socijaldemokrata (SNSD) - već poraz BiH.\n„Ovo je lice i naličje BiH”, rekao je Dodik na konferenciji za novinare koju je održao umesto zakazanog sastanka, dodajući da se uopšte ne oseća nezadovoljnim što sastanak nije održan.\nDodik je kazao da će prisustvovati svakom sastanku na koji bude pozvan od domaćih struktura da bi se raspravljalo o pitanjima važnim u BiH, ali da neće prisustvovati sastancima koje će modelirati i voditi stranci u plenumu.\n„SNSD više neće učestvovati na plenarnim sastancima koje će voditi bilo koji stranac, bez obzira na to kojeg je nivoa”, naglasio je Dodik.\nOn je napomenuo da to ne znači da neće imati bilateralne sastanke sa strancima, budući da oni, kako je rekao, imaju određenu ulogu, ne samo u političkom životu BiH, već i čitavom svetu.\nPrihvatiti koncepciju da stranci vode, modeliraju ili predlažu, kao što je to bio slučaj s „butmirskim paketom”, znači dati legitimitet konceptu za koji se zalaže Sulejman Tihić, ocenio je Dodik, dodajući da stranci ne mogu da učestvuju u razgovorima u vezi sa Ustavom BiH.\nDodik je za Tihića rekao da ga je međunarodna zajednica „zajedno s drugim bošnjačkim političarima razmazila”, kao i da je lider SDA shvatio da „treba samo malo više da plače i cmizdri, pa da može da dobije rešenja koja je ranije lako dobijao”, prenela je agencija Fena.\n„To je sada nemoguće i više se neće dešavati”, istakao je Dodik.\nPremijer RS je kazao da „nije zainteresovan i da ne voli BiH, već je tu zato što mora i zato što je ona sporazumna zemlja nastala Dejtonskim mirovnim sporazumom, koji je dao određene obaveze koje on kao predstavnik vlasti i SNSD-a mora da poštuje”.\nDodik je kazao da je moguće da se BiH uredi na minimumu saglasnosti svih i da je zato potrebno da na tome rade domaći lideri.\nMeđunarodna zajednica je proteklih 13 godina bila netolerantna prema RS, rekao je Dodik, naglasivši da „ta politika više ne može da prođe i neće proći”.\nNa sastanak koji je zakazao Dodik, odazvali su se samo predstavnici njegovih koalicijskih partnera, Demokratskog narodnog saveza i Socijalističke partije, a u ime Narodne stranke Radom za boljitak pojavio se Jerko Ivanković Lijanović.\nPoziv je bio upućen svim strankama koje imaju poslanike u državnom parlamentu, a budući da se većina nije odazvala sastanak nije održan.\nDodik je planirao da se na sastanku razgovara o izveštaju predsedavajućeg Saveta ministara BiH o radu tog tela, o imenovanjima, odnosno popunjavanju upražnjenih mesta u organima BiH i o ispunjavanju preostalih obaveza BiH u procesu ukidanja viznog režima.


Foto: EPA/Valdri Xhemaj, EPA/Fehim Demir, Facebook, Vladimir Živojinović / RAS Srbija\nTu naravno nije kraj spiska postupaka kojima se prištinske vlasti uporno trude da objasne "ko je gazda" u južnoj srpskoj pokrajini, i pokažu da će sve biti onako kako su oni zamislili. Idu dotle da kažnjavaju i javno izgovorenu reč, što je pre nekoliko dana doživeo sada već bivši ministar za lokalnu samoupravu Ivan Todosijević.\nUporedo sa tim, otimanje srpske imovine postalo je, takoreći, uobičajena stvar, a poslednji primer u nizu je kombinat Trepča koji je ugašen, preregistrovan, i od skoro kosovski.\nOvo su samo neki od slučajeva kako izgleda demonstracija te dugo iščekivane kosovske nezavisnosti koja nikako da dođe u punom formatu, u kojoj su Srbi najveća manjina na KiM sa širokom paletom prava koja im se deklarativno pripisuju. U praksi, stvari izgledaju potpuno drugačije, a trud da se Kosovo prikaže kao suverena država u svakom smislu i po svim principima ne prestaje. Poslednji takav primer možda se ne čini toliko bitnim, ali pokazuje do kojih se detalja ide. To je najava kosovske Centralne izborne komisije da će se izbori u četiri opštine održati pod kosovskim simbolima.\nTo je, manje-više, život kosovskih Srba na Kosovu, koje je za prištinske vlasti još uvek "neosvojen plen", ali od koga ne odustaju. Ovo su primeri kojima prištinske vlasti pokazuju šta je njihovo i šta su sve spremni da urade da bi to i pokazali.\n1) Izbori na severu KiM\nPre nekoliko dana kosovski predsednik Hašim Tači raspisao je izbore, bez razgovora sa srpskom zajednicom, u četiri opštine na severu KiM. Razlog su ostavke koje su njihovi predsednici opština, inače svi Srbi, podneli zbog uvođenja taksi od 100 odsto na srpske proizvode.\nVest je odjeknula u medijima i u Prištini i Beogradu, gde je tumačena kao još jedna provokacija Srba i to ne samo u Severnoj Mitrovici, Zubinom potoku, Leposaviću i Zvečanu, već i Beograda. Koliko je ovo bila iznenadna odluka, svedoči i to da je dan nakon informacije o održavanju izbora, inače zakazanih za 19. maj, reagovala i predsednica kosovske Centralne izborne komisije (CIK), koja je sama rekla da je iznenađena odlukom o izborima.\nPredsednici ovih lokalnih samouprava, koji su podneli ostavke, članovi su Srpska liste, koja je pre dva dana odlučila da na predstojeće izbore izađe.\n2) KFOR i albanski vojnici zajedno u "šetnju" po severu\nPre desetak dana, pedesetak vojnika KFOR-a, među kojima su bili i pripadnici albanske vojske, prošetalo je glavnom ulicom Severne Mitrovice. U šetnji se se zadržali neko vreme, ali sasvim dovoljno da se građani zapitaju o čemu se radi, da li je reč o provokaciji, ili je posredi nešto drugo. Pre nego što su došli na glavno šetalište, a obilazili su i most koji je neformalna granica između srpskog i albanskog dela Kosovske Mitrovice.\nAlbanski vojnici u severnoj Kosovskoj Mitrovici\nOvakva situacija do sada nije bila viđena na severu Kosova. Kako je "Blic" pisao, u sastav KFOR-a na KiM planirano je da uđe oko 300 vojnika iz Albanije, a ta "opuštena šetnja" mogla bi zapravo da bude opipavanje pulsa i moguće reakcije na severu južne srpske pokrajine.\n3) Smene srpskih funkcionera\nU protekla dva meseca kosovski premijer Ramuš Haradinaj smenio je dva ministra iz redova Srba, najpre Nenada Rikala zaduženog za poljoprivredu, a pre nekoliko dana i Ivana Todosijevića, koji je bio ministar za lokalnu samoupravu. Prvog je o tome obavestio SMS-om, a drugog na svom Fejsbuk profilu.\nKako su pisali mediji, Rikalo nije želeo da podrži budžet Kosova, i to je verovatan razlog njegove smene, dok je Todosijević razrešen zato što je javno rekao da u Račku nije bilo masakra, što je inače bio povod za bombardovanje SRJ, već da su u tom mestu tokom poslednjih sukoba pobijeni albanski teroristi.\nOsim njih, smenjena je i zamenica ministra pravde Vesna Mikić, za koju je, kao i za Todosijevića, rekao da su "sami sebe smenili".\n4) Ujedinjenje Kosovske Mitrovice\nReč je o pretnji koja se svako malo čuje, a u toj inicijativi prednjači gradonačelnik južne Kosovske Mitrovice Agim Bahtiri. On je podnosio inicijative, pisao kosovskoj skupštini, zvao, molio, pokušavao na sve načine da ovom delu Mitrovice pripoji severnu, koju većinski naseljavaju Srbi.\nIako ta ideja nije još uvek formalno došla na dnevni red, neformalno, i u izjavama prištinskih zvaničnika, ona figurira kao sasvim prihvatljiva opcija. Kosovski predsednik Hašim Tači rekao je pre izvesnog vremena da je posredi "nezaustavljiv proces".\nIako "zelenog svetla" za ovako još nema, Albancima ne smeta da s vremena na vreme podsete na ovu inicijativu, tek da bi provocirali Srbe sa KiM.\n5) Srpski univerzitet da postane kosovski\nIako je Univerzitet u Prištini sa privremenim sedištem u Kosovskoj Mitrovici jedina visokoškolska ustanova na srpskom jeziku na Kosovu i Metohiji, koja inače funkcioniše po srpskom sistemu, prištinske vlasti imaju veliku želju da ga "prebace" u svoju nadležnost.\nU tu svrhu su izradili i Nacrt kosovskog zakona visokom obrazovanju, ali su naišli na problem jer im je za usvajanje ovog zakona potrebna podrška Srba. Ukoliko se pak to desi u perspektivi, praktično bi Univerzitet bio još jedna "oteta" srpska institucija, koju Albanci pokušavaju da prisvoje već treći put u poslednje vreme. I to su Srbi sa KiM protumačili kao pritisak ili da se poklekne i asimiluje u albansko društvo, ili u suprotnom pratkično Srbi odustanu od školovanja, ili bar odustananu da to čine na ovom, i nastave ga na nekom drugom mestu, po mogućstvu u Srbiji.\nKosovski ministar obrazovanja je tim povodom rekao da "da neće odustati od Univerziteta u Severnoj Mitrovici zato što je nerazumno da institucija na Kosovu nastavi da funkcioniše po srpskom planu i programu". Inače, Univerzitet sa privremenim sedištem u Kosovskoj Mitvrovici je Konferencije univerziteta Republike Srbije i član Evropske asocijacije univerziteta.\n6) Prisvojili "Trepču", "Gazivode" na meti\nPočetkom matra ove godine kosovske vlasti su uradile ono što su dugo planirale - praktično su otele RTB "Trepča" i to tako, praktično samo u nekoliko oteza, postale vlasnik ovog kombinata. "Trepča" je registrovano u Kosovskoj agenciji za registraciju kao akcionarsko društvo, pa su privremene prištinske institucije postale vlasnik 80 odsto, a zaposleni 20 odsto akcija kombinata.\nPraktično, sada je pod kontrolom Prištine sve ono što Trepča ima na severu Kosova, uključujući i nekoliko rudnika. Njeni pojedini delovi će biti likvidirani, što je direktan udar na oko 3.000 Srba zaposlenih u kombinatu, a mnogi više ljudi, ako se u obzir uzme da od Trepče žive čitave porodice.\nTakođe, ono što prištinske vlasti potpuno ignorišu jeste da je "Trepča" u većinskom vlasništvu preduzeća iz centralne Srbije. Međutim, ovo je samo deo priče, ako se uzme u obzir vrednost kombinata, ali i ruda koje se eksploatišu i koje bi tek moglde da budu eksploatisane. Prema ranijim podacima, Srbija bi mogla da izgubi čak 85 milijardi evra, koliko prema nekim procenama vrede rezerve uglja lignita, ali i 50 miliona tona cinka i olova, čija je vrednost oko osam milijardi evra.\nUz sve to, treba dodati i da onaj ko je vlasnik "Trepče", ali i hidroelektrane "Gazivode", koju Albanci takođe žele samo za sebe, biće "energetski gospodar" na ovom delu Balkana.\n7) Ko progovori, biće kažnjen\nSvako ko živi na Kosovu i Metohiji, a usudi se da terorističku organizaciju OVK pomene u negativnom kontekstu, mogao bi da se suoči sa sudom i zatvorom. To ugrubo piše u Zakonu o vrednosti borbe OVK. Suština je da se kažnjava negativnog pominjanja zločina OVK, što bi zapravo bili Srbi koji na tu "borbu" ne gledaju albanskim očima, i za koje je OVK zločinačka organizacija.\nDa o tome ne smeju da "pisnu", na svojoj koži će osetiti smenjeni ministar Ivan Todosijević, protiv koga je pre dva dana pokrenuta istraga zbog govora mržnje, a zapravo se radi o tome da je pripadnika OVK nazvao teroristima, rekavši da su "vršili teror nad Srbima pre i tokom NATO agresije, ali i nakon uspostavljanja mirovne misije na Kosovu i Metohiji".\n8) Napadi na Srbe postali svakodnevnica\nSve gore nabrojano su načini na koje Albanci pokušavaju da utiču na Srbe, bilo da sve te stvari prihvarte kao takve i da im utuve u glavu da žive u drugoj državi ili, ako to ipak neće, da mogu da idu tamo gde im je bolje. I reč je o stvarima koje imaju podršku prištinskih vlasti, a u nekim slučajevima i međunardone zajednice koja, mahom ćuti.\nOskrnavljen spomenik u Velikoj Hoči\nSve ovo, samo na mikroplanu, dešava se svakodnevno, što na severu, što na jugu KiM gde su Srbi manjina u gotovo svakom mestu. Tu se, i daleko od očiju javnosti, dešavaju napadi, prebijanja, krađa stoke, mehanizacije... Odlasci na groblja su postali nemoguća misija zbog napada na autobuse, kamenovanje, a skrnavljenje spomenika tek se posebna priča.


Država više brine o duvanskim kompanijama nego o zdravlju stanovništva - Advertiser Serbia\nS ovim u veziduvanIstraživanjakompanije\nDuvanska industrija ima ogromne resurse i koristi ih da laže one koji imaju uticaja na donošenje odluka o visini fiskalnih opterećenja, po tome se stanje u Srbiji ne razlikuje od onoga što se dešava u drugim zemljama – izjavio je Marjan Ivanuša iz Kancelarije Svetske zdravstvene organizacije u Srbiji\nOn je na nedavnom predstavljanju obimne studije Instituta ekonomskih nauka posvećene unapređenju oporezivanja duvanskih proizvoda u Srbiji, rekao da će SZO učiniti sve na suzbijanju pušenja zbog prevelikog rizika koje ono nosi, ali da je za to potrebna znatno šira koalicija ekonomskih, naučnih i zdravstvenih instituta, kliničara, civilnog društva, političara i medija.\nDirektor Instituta ekonomskih nauka Jovan Zubović, ukazao je na teškoće sa kojima su se suočili istraživači, jer je predugo „putovao“ svaki podatak koji su zatražili od Ministarstva finansija, o broju izdatih akciznih markica, na primer. Istakao je i da Uprava za duvan sebe više tretira kao predstavnika duvanske industrije nego državni organ koji treba da kontroliše tržište tih proizvoda.\n– Zabluda je da akcize plaća duvanska industrija, plaćaju je potrošači kada kupe proizvod a kompanije samo unapred „kreditiraju“ prihod u budžet uzimanjem akciznih markica. Ali, taj mehanizam one koriste ne samo za upravljanje potrošnjom, već kada u nekom mesecu kupe manje markica nego obično, što se odmah reflektuje na državnu kasu, one šalju signal da im određena mera nije po volji i suprotno, kada vlast donese odluku koja im odgovara, već sledećeg meseca uzeće možda i više markica nego što im je potrebno – objasnio je Zubović.\n– Duvanska industrija tvrdi da će rast cena zbog povećanja akciza da smanji prihod u budžet, ali istraživanje je pokazalo druge rezultate. Ukoliko bi se povećala cena za 10 odsto, potrošnja cigareta bila bi smanjena za 6,6 procenta ali bi prihod u budžet bio značajno uvećan, za 14 procenata. Međutim, ako bi cena cigareta porasla za 40 odsto, prihod bi bio veći za 3,9 odsto ali bi potrošnja bila značajno smanjena, čak za 26,4 procenta, što bi trebalo da bude cilj – rekao je Vladisavljević.\n– Trenutni pristup vodi računa o poreskim prihodima a ne o tome da se isti efekti mogu postići na različitim nivoima potrošnje pri čemu bi trebalo uključiti i uštede u troškovima zdravstva. Neophodno bi bilo da se metod veoma usporenog povećanja akciza zameni kao i da se uspostavi koordinacija između ministarstava zdravlja i finansija, Uprave za duvan, Carine i MUP-a, kao i da se izgradi regionalna saradnja – rekao je Đukić.


Početna Žurke Najave Elektro mag TIGA najavljuje Apgrade sezonu i 4. maja otvara Barutanu!\nJedna od najfascinantnijih ličnosti svetske elektronske scene i čuveni montrealski DJ i producent Tiga, najaviće ovogodišnju Apgrade sezonu i već 4. maja otvoriti Barutanu, najreprezentativniji beogradski open-air klub. Guru klabinga koji uspeva da ostane relevantan sve ove godine, dolazi na prvi ovogodišnji Apgrade, nakon što je od poslednjeg nastupa kod nas prošlo skoro pet, a od prvog, održanog u ovom istom prostoru, sad već 16 godina! Tiga James Sontag i njegov širok i maestralno vešt pristup muzici, osigurao mu je status jednog od najcenjenijih svetskih DJ-eva, a kada je prošle godine otvorio srce i na društvenim mrežama poručio kako postoje noći kada i najbolji DJ naprosto ne uspe da pruži svoj maksimum, oglasila se celokupna svetska javnost gde su mu kolege i fanovi, njih preko 40.000 poslali ljubav i zahvalnost na hrabrosti da progovori u ime svih, a među njima i zvezde kao što su Eric Prydz, Charlotte de Witte, Derrick May, The Black Madonna, Disclosure, DJ Tennis, Eats Everything i razni drugi.\nO slučaju nezabeležene podrške cele scene jednom muzičaru pisali su mediji širom planete, a ceo slučaj je došao i do BBC-a koji je primetio da “svi vole Tiginu iskrenost”. Tigu u Beogradu dočekuje naša najistaknutija predstavnica na svetskoj sceni Tijana T a uvod u raskošnu muzičku noć pod zvezdanim nebom iznad Barutane daće mlada novosadska nada Layzie. Ograničena količina ulaznica po prvoj ceni od 790 za Parter i 1290 dinara za VIP Terasu, od danas je u prodaji na svim blagajnama širom Srbije i regiona, te putem sajtova Gigstix.com i Eventim.rs.\nPrethodni tekstNaš trio IDQ na novom DPE izdanju sa Uner-om i Stefanom Noferini-jem.\nSledeći tekstPogledajte Aftermovie prošlogodišnjeg Moondance festivala!


Rodriges: Trampov govor o Kubi – groteskni spektakl – BiGportal.ba\nKubanski ministar spoljnih poslova Bruno Rodriges nazvao je danas “hladnoratovskim grotesknim spektaklom” govor američkog predsednika Donalda Trampa o Kubi, ističući da će to samo ojačati patriotizam na ostrvu. Rodriges je, na konferenciji za novinare tokom posete Beču, istakao da Kuba “nikada neće pregovarati pod pritiskom”. “Nikada nećemo pregovarati pod pritiskom ili pretnjom… Kuba neće praviti […]\nKubanski ministar spoljnih poslova Bruno Rodriges nazvao je danas “hladnoratovskim grotesknim spektaklom” govor američkog predsednika Donalda Trampa o Kubi, ističući da će to samo ojačati patriotizam na ostrvu.\nRodriges je, na konferenciji za novinare tokom posete Beču, istakao da Kuba “nikada neće pregovarati pod pritiskom”.\n“Nikada nećemo pregovarati pod pritiskom ili pretnjom… Kuba neće praviti ustupke što se tiče njenog suvereniteta i nezavisnosti i neće pregovarati o svojim principima i nikada neće prihvatiti (nametnute) uslove”, rekao je Rodriges.\nPoručio je da direktiva nijednog američkog predsednika neće primorati da Kuba promeni svoju politiku.\n“Kubanska politika ne može biti bačena na kolena predsedničkom direktivom SAD”, naglasio je Rodriges, prenele su agencije.\nU svom govoru u Majamiju, koji je podsećao na retoriku u vreme otvorene konfrontacije, predsednik Tramp je najavio politiku američke administracije prema Kubi koja eliminiše napredak postignut u poslednje dve godine, navedeno je u saopštenju kubanske vlade, preneo je Tas.\nRekao je da će restrikcije prema Kubi ostati na snazi sve dok kubanska vlada ne oslobodi politički zatvorenike, ispoštuje slobodu izražavanja i ne prestane da progoni disidente.


Kompanija Vitreum je specijalizovana za projektovanje, montažu, ispitivanje, servisiranje i održavanje elektronskih sistema za zaštitu objekata i imovine, telekomunikacionih sistema, računarskih mreža i energetskih sistema.\nKombinovanjem najmodernije tehnologije, sopstvenog iskustva i idejnih rešenja koja su u potpunosti prilagođena individualnim karakteristikama objekta, Vitreum omogućuje svojim klijentima da optimizuju investiciju i umanje troškove održavanja.\nKroz posvećeno i dugoročno partnerstvo sa dobavljačima, globalnim liderima u različitim oblastima, Vitreum pruža sveobuhvatna poslovna rešenja. Poverenje klijenata, kompanija Vitreum stekla je svojim profesionalizmom i poslovnom etikom, kao i primenom najnovijih svetskih dostignuća i najviših međunarodnih standarda u poslovanju.\nPružamo kompletnu uslugu od projektovanja, ugradnje, ispitivanja, logističke podrške i održavanja sistema tehničke zaštite tokom celokupnog upotrebnog veka objekta.\nNaš projektni tim Vam stoji na raspolaganju za pružanje saveta u odabiru neophodnih sistema za postojeći ili novi objekat kako bi Vaša odluka sigurno obuhvatila sadašnje i buduće potrebe, kao i zakonske regulative. Pri projektovanju vodimo računa o optimizaciji sistema kako bi umanjili troškove osnovne investicije i operativne troškove u eksploataciji objekta. Izvodimo instalacije slabe i jake struje, implementiramo i integrišemo neophodnu opremu na / u najzahtevnijim objektima zbog čega nam je poverenje ukazao veliki broj klijenata.\nUsluge koje kompanija Vitreum nudi na tržištu su projektovanje, montaža, servisiranje i održavanje sledećih sistema:\n•\tProtivprovalni alarmni sistem\n•\tSistem video nadzora\n•\tSistem kontrole pristupa\n•\tSistem dojave požara\n•\tSistem detekcije opasnih gasova\n•\tTelekomunikacioni sistemi\n•\tSistem računarskih mreža\n•\tMultimedijalni sistemi\n•\tGaražni sistem\n•\tPametna zgrada\n•\tElektroenegetski sistemi\nKompanija Vitreum omogućiće Vam sigurnost i komfor u prostorima i objektima različitih namena: poslovni prostori, upravne zgrade, hoteli, bolnice, kulturni i sportski objekti, industrijski objekti, aerodromi i tuneli. Tokom eksploatacije sistema, odnosno tokom garantnog i vangarantnog perioda, pružamo potrebnu podršku pri održavanju sistema u obimu i načinu koji je komplementaran sa tehničkim mogućnostima objekta.


Potpredsednik Vlade Republike Srbije i ministar unutrašnjih poslova dr Nebojša Stefanović izjavio je danas da će uvođenje sistema narukvica za žrtve i počinioce porodičnog nasilјa omogućiti da se žrtva pravovremeno upozori da se u njenoj blizini nalazi osoba kojoj je izrečena hitna mera i ujedno hitno reagovanje policije kako bi se sprečile najteže posledice.\nStefanović je, u okviru obeležavanja Međunarodnog dana borbe protiv nasilјa nad ženama, danas prisustvovao potpisivanju dopunjenog projektnog dokumenta „Unapređenje bezbednosti žena u Republici Srbiji“ koji se odnosi na uvođenje ove nove preventivne mere u borbi protiv nasilјa u porodici.\nOn se zahvalio međunarodnoj organizaciji UN Women i Ambasadi Kralјevine Norveške na realizaciji ovog projekta i objasnio da će se kada zaživi, nakon izmena Zakona o sprečavanju nasilјa u porodici, sprovoditi najpre u deset policijskih uprava u Srbiji.\n„Ostvarili smo izvestan napredak u borbi protiv nasilјa, ali ne mogu da kažem da sam zadovolјan, jer i pored svih mera koje su preduzete, nažalost, u Srbiji i dalјe veliki broj žena zbog straha, ekonomskih posledica, osećaja stida i sramote ne prijavlјuje nasilјe. Moramo da ohrabrimo i osnažimo žene, ali i sve druge lјude u njihovom okruženju da nasilјe prijave i time zaštite i sebe i svoju decu. MUP je svakako jedno od najvažnijih ministarstava u sistemu zaštite žrtava, ali ova borba nije borba samo jednog ministarstva, u nju se moramo uklјučiti svi – celokupno društvo se mora uhvatiti u koštac sa ovim problemom. Zato bih još jednom apelovao i na sve građane, sve lјude koji znaju da neko trpi nasilјe da to prijave, ne smemo okretati glavu. Prijava nasilјa i osuda nasilnika moraju postati imperativ“, istakao je Stefanović.\nOn je podsetio i da je u okviru MUP-a otvorena besplatna telefonska linija 0800 100 600 na koju se nasilјe može prijaviti potpuno anonimno.\nStefanović je podsetio i da je Zakon o sprečavanju nasilјa u porodici dao šira ovlašćenja policiji i mogućnost izricanja preventivnih mera u cilјu zaštite žrtve.\n“U 2018. godini policija je izrekla 27.042 hitne mere na osnovu ovog Zakona, od čega je 8.065 mera privremenog udalјenja učinioca iz stana i 18.977 mera privremene zabrane učiniocu da kontaktira žrtvu nasilјa i da joj prilazi. Tokom ove godine, zaklјučno sa 20. novembrom, broj hitnih mera bio je 23.754, od čega je 7.262 mera privremenog udalјenja učinioca iz stana i 16.492 mera privremene zabrane učiniocu da kontaktira žrtvu nasilјa i da joj prilazi“, precizirao je Stefanović.\nMinistar je ukazao da je u okviru porodičnog nasilјa, i pored svih preduzetih mera, u ovoj godini ubijeno 28 žena, što pokazuje da borba protiv nasilјa nad ženama mora biti jedan od vrhovnih cilјeva cele Srbije.\nRegionalni direktor UN Women za Evropu i centralnu Aziju Alija El-Jasir istakla je da je Srbija jedna od prvih zemalјa koja je ratifikovala Istanbulsku konvenciju, čime je poslala snažan signal svoje posvećenosti i političke želјe da se suoči sa problemom nasilјa u porodici.\n„Zahvalni smo Vladi Srbije, posebno Ministarstvu unutrašnjih poslova, jer su njihovi pripadnici u prvoj liniji rešavanja ovog problema. Takođe, želim da se zahvalim i Kralјevini Norveškoj, na posvećenosti i ulaganju u aktivnosti Republike Srbije da reši ovaj veoma složen fenomen za koji niko u svetu nema odgovor“, istakla je El-Jasir.\nEl-Jasir je istakla da se slaže sa ministrom Stefanovićem da problem nasilјa u porodici nije problem samo jednog ministarstva, organizacije ili jedne države i da u rešavanje tog problema moraju biti uklјučeni svi, da žene i devojčice ne smeju biti gledane samo kao pasivne žrtve kojima se nešto dešava i da fokus mora biti na počiniocima i merama koje treba preduzeti kako bi se oni sprečili da vrše nasilјe.\nZamenik ambasadora Kralјevine Norveške Jene Knutrud istakla je da je nasilјe nad ženama i devojčicama i dalјe najuporniji oblik kršenja lјudskih prava u svetu.\n„Norveška podržava srpski narod i Vladu Republike Srbije koji osuđuju nasilјe nad ženama. Uprkos svim koracima koji su preduzeti, problem nasilјa nad ženama i devojčicama i dalјe zahteva više aktivnosti, zbog čega dajemo podršku projektu „Unapređenje bezbednosti žena u Srbiji“, rekla je Knutrud.


Etanol pomaže ratarima -čuva cenu kukuruza\nPočetna » Poljoprivreda » Ratarstvo » Etanol pomaže ratarima -čuva cenu kukuruza\nEtanol – Tržište kukuruza: proizvodnja američkog etanola održava cene. Prema USDA (Ministarstvo za poljoprivrednu SAD), 131 Mt, tj. 35% američke proizvodnje kukuruza i 13% svetske proizvodnje namenjeno je proizvodnji etanola u Sjedinjenim Američkim Državama u 2014/15. Ovo tržište je na taj način postalo za nekoliko godina odlučujuće na tržištu kukuruza.\nTokom 2014, zahvaljujući globalnoj tražnji održana je prerada kukuruza u etanol. Glavni deo američke proizvodnje prodat je na domaćem tržištu (95%). Sa ovakvom proizvodnjom moguće je zadovoljiti nivo uključivanja etanola u benzin, koji je utvrđen na 10%. Međutim, EPA (Agencija za zaštitu životne sredine SAD) ponovo je odbacila ovu izmenu procenta inkorporacije. Američka agencija je naime predložila smanjenje obaveza inkorporacije dok proizvođači etanola traže povećanje procenta na 15%.\nPosle suše s početka godine, proizvodnja brazilske šećerne trske je opala. Prema tome, brazilski etanol je izgubio na konkurentnosti, a ponuda za izvoz je opala (1,5 milijardi litara, -46% u odnosu na 2013, tj. najniži nivo od 2003. godine), što omogućava amerikancima da učvrste svoje mesto na međunarodnom tržištu. S toga, američki proizvođači etanola, uglavnom sa sedištima na Srednjem zapadu (MidWest), koriste priliku sa izvozom koji je u porastu za više od 30%, tj. najviši nivo od 2011.\nPored toga, kukuruz je dobro rodio ove godine i cene padaju, niske temperature takođe doprinose optimizaciji procesa, što omogućava da se konsoliduju marže na proizvode. Krajem novembra, dinamika proizvodnje etanola u SAD-u postigla je novi rekord sa 982 000 barela dnevno. Rekord koji je ponovo oboren u prvoj nedelji decembra sa dnevnim ritmom od 988 000 barela i zalihama koje se formiraju sa 17,8 miliona barela (tj. rezerve za 21 dan). Ovaj neizmenjeni tempo proizvodnje potvrđuje veliku svetsku tražnju za etanolom, ali da li bi mogao da opstane u kontekstu cena najte koje padaju?\nKakve su perspektive za proizvodnju etanola?\nEIA (Uprava za informisanje o energentima SAD-a) je objavila svoja predviđanja za tržište energenata za 2015. U svom izveštaju, EIA predviđa stabilnu prosečnu cenu nafte koja bi se kretala oko 68 $ za barel za sledeću godinu. Uprkos konkurenciji fosilnih goriva, američka agencija procenjuje prosečan ritam proizvodnje etanola u 2015. od 948 000 barela dnevno, koji je porastao u odnosu na prosek od 931 000 barela dnevno proizvedenih 2014. Ovaj porast proizvodnje bi trebalo da zadovolji potrebe rastuće tražnje.\nEtanol, kao zamena fosilnih gorila, bi mogao da doprinese najnovijim angažmanima Sjedinjenih Američkih Država i Kine s obzirom na klimu (prethodni 12. novembar). Ove dve zemlje zajedno učestvuju sa više od 40% u globalnim emisijama gasova sa efektima staklene bašte i zauzimaju prvo i treće mesto u svetskoj proizvodnji etanola. Kod drugog svetskog proizvođača etanola, Brazil, vlada se sprema da povisi procenat inkorporacije u gorivo. Posle prethodnog porasta 2013. od 25% u odnosu na pređašnjih 20%, procenat inkorporacije bi sada mogao da dostigne 27,5%. Ovaj porast bi trebalo da poveća brazilsku tražnju za biogorivom za 1 milijardu litara godišnje.Međutim, potvrđujući, prošlog 27. novembra, volju da ne smanje svoju proizvodnju nafte, članice OPEP-a su ponovo izazvale novi pad kursa sirove nafte čiji je pad počeo još prošlog leta. Pad kurseva nafte može usporiti prelazak industrija na obnovljive izvore energije koji su sada manje konkurentni. Ova konkurentnost između izvora energije bi na kraju mogla da smanji tražnju za etanolom i biti uzrok smanjenja projekcija EIA.\nThomas JOLY, referent u odeljenjeu Ekonomija – AGPM (Opšte francusko udruženje proizvođača kukuruza)\nKukuruz za ponos i prinos DEKALB, sigurna zaštita BAYER\nLisna rđa pšenice prisutna u nekim regionima\nDve žetve u jednoj sezoni donosi više prihoda. Za stočare je to prava prilika da obezbede hranu za zimu.


Lajčak danas sa Vučićem o razgovorima u Briselu - Radio Goraždevac\nLajčak danas sa Vučićem o razgovorima u Briselu\nDijalog (Foto: Fejsbuk/Aleksandar Vučić)\nNakon trodnevne posete Prištini i dvodnevne pauze, specijalni izaslanik Evropske unije za dijalog Beograda i Prištine, Miroslav Lajčak, sastaće se danas u Beogradu sa predsednikom Srbije, Aleksandrom Vučićem.\nSastanak se održava u 14.00 u zgradi Generalnog sekretarijata predsednika Srbije.\nLajčak će se sutra, u 17 i 15, sastati i sa direktorom Kancelarije za KiM i predvodnikom srpskog pregovaračkog tima u Briselu, Petrom Petkovićem.\nIzaslanik EU boravi u regionu s ciljem razgovora sa predstavnicima Beograda i Prištine o procesu dijaloga i nastavku istog, kako na nivou pregovarača, tako i na najvišem nivou.\nA kada će se ponovo u Briselu sastati predsednik Srbije i kosovski premijer, ostaje da se vidi nakon završetka Lajčakove posete, tj. posle 21. septembra.\nLajčak je tokom trodnevne posete Kosovu – od 15. do 17. septembra održao seriju sastanaka – krenuvši od kosovskog premijera, Aljbina Kurtija i predvodnika prištinske delegacije za dijalog, Besnika Bisljimija, preko predsednika kosovske skupštine Gljauka Konjufce, lidera opozicionih stranaka, Srpske liste, kosovske predsednice, Vjose Osmani, predstavnika poslovne zajednice, civilnog društva, kao i medija.\nNa kraju svoje trodnevne posete Kosovu, Lajčak je u petak pred novinarima albanskih redakcija sumirao utiske.\nKaže da je poseta bila korisna, posebno na sastancima sa Aljbinom Kurtijem i njegovim zamenikom Besnikom Bisljimijem i to, kada je u pitanju „sledeći korak“, koji između ostalog, uključuje i pripreme za sledeći sastanak na visokom političkom nivou.\nNaznačio je da je najvažnije to da se obe strane angažuju u razgovorima i da proces ide napred.\nTokom Lajčakove posete Prištini, za prištinske medije, ali i opoziciju, ipak je bila najvažnija tema dogovoreno otvaranje arhiva Beograda i Prištine, s ciljem ubrzanja procesa pronalaska nestalih, te je Lajčak u više navrata upitan da li je o tome razgovarao sa Kurtijem, što je on i negirao.\nUjedno je naznačio da ne postoji poseban dogovor o arhivama, već da se o tome i ranije razgovaralo.\nLajčak je ujedno, nakon razgovora sa opozicijom, izvukao zaključak da su lideri ovih stranaka svesni važnosti procesa, te da su podržali dijalog i kosovsku vladu u angažovanju oko razgovora u Briselu.\nLajčak se tokom poslednjeg dana posete Prištini sastao sa kosovskom predsednicom, Vjosom Osmani.\nKako je saopšteno iz kosovskog predsedništva nakon sastanka dvoje zvaničnika, Lajčak je Osmani kazao da „niko neće tražiti od Kosova da pregovara o njegovoj ustavnosti, teritorijalnom integritetu i unutrašnjoj funkcionalnosti“.\nSa druge strane, Lajčak je u objavi na Tviteru kazao da je imao dobar razgovor sa kosovskom predsednicom o samom dijalogu i regionalnim pitanjima.\nPodsetimo, predsednik Srbije i kosovski premijer, sastali su se poslednji put u Briselu 15. juna. Predsednik Srbije je nakon razgovora optužio Prištinu za iracionalno ponašanje, sabotiranje dijaloga, te kazao da se dve strane nisu složile ni oko jednog pitanja.\nPoslednji razgovori na nivou pregovarača – Petra Petkovića i Besnika Bisljimija, održani su 8. septembra. Utisci strana ni nakon ovog sastanka nisu bili mnogo optimističniji.\nBeograd je optužio Prištinu da beži od ispunjenja svega što je dogovoreno, dok je prištinska delegacija saopštila da nisu stvoreni uslovi za sastanak na najvišem nivou.\nMeđutim, kao pomak u dijalogu Priština je predstavila to da su se strane dogovorile da otvore arhive s ciljem pronalaska nestalih u ratu, što je potom i Beograd potvrdio, a što je ujedno pokrenulo lavinu kritika opozicije u Prištini.\nPredvodnik prištinske delegacije je ujedno iz Brisela tada najavio uspostavljanje reciprociteta za srpske tablice posle 15. septembra, ali do danas, tako nešto nije učinjeno.\nSa druge strane, direktor Kancelarije za KiM, Petar Petković, najavio je juče, pozivajući se na svoje izvore, da Priština planira upravo danas da primeni reciprocitet povodom srpskih registarskih oznaka, dok se kosovska vlada o tome do sada nije oglašavala.


Morinjo: Siti je dokumentarcem pokazao da ne može da kupi klasu\n► Morinjo: Siti je dokumentarcem pokazao da ne može da kupi klasu\nTrener fudbalera Mančester junajteda Žoze Morinjo rekao je da gradski rival Mančester siti ne može da kupi klasu dokumentarnim filmom koji je snimljen o uspešnoj prošloj sezoni.\nDeo dokumentanog filma emitovan je u petak, a prikazani su video klipovi i dešavanja unutar svlačionice, kancelarija uprave kluba i iz trening centra, ali trener Junajteda nije impresioniran.\n"Možeš da snimiš fantastičan film a da u isto vreme poštuješ i druge. Ne moraš da pokažeš nepoštovanje. Možeš da budeš bogat klub i da kupuješ najbolje fudbalere na svetu, ali ne možeš da kupiš klasu, a oni su to jasno pokazali. To je bilo zaista očigledno", rekao je Morinjo za Skaj.\nJunajted je prošlu sezonu završio iza Sitija, a ove godine pokušaće da preotme titulu gradskom rivalu.\nMorinjo je rekao da očekuje tešku sezonu, posebno zato jer se prvih šest klubova pojačalo u letnjem prelaznom roku.\n"Totenhem je napravio odličnu investiciju tako što je zadržao svoje igrače, to je najbolje što su mogli da urade. Mogli su da potroše 200 miliona funti, ali da su izgubili Harija Kejna ili Kristijana Eriksena... Najbolja investicija je što su zadržali svoje najbolje igrače. Arsenal će biti bolji, iako su izgubili u prvom kolu", dodao je Morinjo.


Uspešan rad dežurnih službi u novogodišnjoj noći – RADIO TELEVIZIJA BOR\nUspešan rad dežurnih službi u novogodišnjoj noći\nBOR- U prvim satima 2018. godine, predsednik Opštine Bor Aleksandar Milikić obišao je službe koje su neprekidno i pojačano radile da bi novogodišnje slavlje u Boru proteklo u najboljem redu: borsku policiju, hitnu službu Doma zdravlja i borsku Toplanu.\nDa doček Nove godine u Boru protekne u najboljem redu, kada je reč o bezbednosti građana, u velikoj meri je doprineo rad Policijske uprave, koja je u prazničnoj noći radila pojačano i koja je odmah reagovala na svaku prijavu građana.\n„Stanje bezbednosti na području Bora je na veoma zadovoljavajućem nivou. Trenutno je angažovano 25 službenika, a svi obavljaju redovne patrolne i pozorišne delatnosti. Koncert kod Doma kulture je prošao bez remećenja javnog reda i mira“; raportirao je o stanju bezbednosti Marko Brašanac, pomoćnik komandira Policijske ispostave Bor.\nDa u slavljeničkoj noći nije bilo ozbiljnih incidenata, potvrđeno je i u Hitnoj službi borskog Doma zdravlja. Predsednik Opštine obišao je službu neprekidno brine o zdravlju građana zajedno sa direktorkom Doma zdravlja, doktorkom Vesnom Radosavljević. Povećanog broja intervencija jeste bilo, ali najčešće zbog hipertenzije i visoke temperature, nešto manje zbog upotrebe alkohola u novogodišnjoj noći. Uz najlepše želje za narednu godinu, borskim lekarima i medicinskim radnicima uručeni su prikladni pokloni lokalne samouprave, kao znak zahvalnosti za angažovan rad i u vreme praznika.\nI u noći kada su se smenjivale godine, borska Toplana je održala režim neprekidnog grejanja, a nije bilo ni kvarova, pa su svi stanovi priključeni na centralno grejanje, što je u Boru ogromna većina, bili topli, informisao je predsednika Opštine Bor Aleksandra Milikića vršilac dužnosti direktora Javnog komunalnog preduzeća Toplana Milutin Simić.\n„Grejemo neprekidno i prvi put u istoriji Toplane prešli smo kompletno na dvadesetčetvoročasovno radno vreme. Svi misle da je tako veća potrošnja uglja, ali nije, jer sve zavisi od gubitaka. Gubici su minimalni, oko osam kubnih metara, što nam daje preduslove da uštedimo i struju i ugalj i vodu“, istakao je Simić i ulazne i izlazne parametre rada borske toplane objasnio na primeru podataka sa kontrolne table.\nNeprekidno i kvalitetno grejanje stanova, u borskoj Toplani najavili su i u narednim zimskim mesecima. To omogućavaju stabilni rad sistema i smanjeni gubici na mreži, kao i dobra zaliha uglja na deponijama i redovne isporuke energenta koje se nastavljaju već prvog radnog dana u godini, naglasili su u Toplani.\nUspešan rad dežurnih službi u novogodišnjoj noći, 1. januar 2018 (RTV Bor)\nTags: aleksandar milikic, Bezbednost, branislav stojadinovic, dezurne, direktor, Dom zdravlja, hitna služba, milutin simic, nacelnik policijske uprave, noc, novogodisnja, policija, predsednik opštine bor, sluzbe, Toplana, vesna radosavljevic\nPrevious Doček Nove godine u Majdanpeku\nNext Najveselije u amfiteatru Doma kulture


Hoteli Quality Inn u Montrealu, Kanada - TripAdvisor\nMontreal - Hoteli Quality Inn\n3 od 473 objekta su dostupna i podudaraju se sa vašim filterima. Obriši sve filtere\nHotel br. 3 u pogledu odnosa cena/kvalitet koji odgovara vašim filterima u Montrealu\nBr. 13 od 167 hotela u Montrealu\nBr. 27 od 167 hotela u Montrealu\nBr. 15 od 167 hotela u Montrealu\nBr. 33 od 167 hotela u Montrealu\nBr. 11 od 167 hotela u Montrealu\nBr. 4 od 167 hotela u Montrealu\nBr. 36 od 167 hotela u Montrealu\nBr. 6 od 167 hotela u Montrealu\nBr. 53 od 167 hotela u Montrealu\nBr. 37 od 167 hotela u Montrealu\nBr. 35 od 167 hotela u Montrealu\nBr. 14 od 167 hotela u Montrealu\nBr. 2 od 167 hotela u Montrealu\nBr. 48 od 167 hotela u Montrealu\nBr. 7 od 167 hotela u Montrealu\nBr. 46 od 167 hotela u Montrealu\nBr. 26 od 167 hotela u Montrealu


SAVETI IZ GORSKE SLUŽBE: Evo kako da sprečite tragediju tokom planinarenja! (VIDEO) | Happy BSC portal\nSAVETI IZ GORSKE SLUŽBE: Evo kako da sprečite tragediju tokom planinarenja! (VIDEO)\nAko ste planirali da odete na planinarenje, poslušajte par saveta Gorske službe za spasavanje Srbije. Pored same pripreme za ovu vrstu rekreacije potrebno je da znate u kojim trenucima bi najviše trebalo da obratite pažnju na opasnosti, ali svakako najbitnija stvar je priprema.\nDobro razmislite šta vam je sve potrebno da biste bez problema proveli ovaj vid rekreacije.\nEdukacija je ključ sprečavanja tragedija, tako da vam ova lekcija može pomoći ako se nađete u situaciji opasnoj po život.


Verbić: U prosveti 4.000 ljudi viška - Knjaževačke novine\nVerbić: U prosveti 4.000 ljudi viška\nDobro došli » Verbić: U prosveti 4.000 ljudi viška\nPočetak nove školske godine u Srbiji 98 škola dočekuje u blokadi sa 4.000 prosvetara koji su tehnološki višak i sa 15.000 onih koji nemaju punu normu.\nIstina, postoji i 12.000 otvorenih radnih mesta na kojima bi neko od onih 15.000 bez norme mogao da se zaposli, što prema rečima ministra prosvete Srđana Verbića, predstavlja nelogičnost. Ipak, najvažnije je da posle dužeg perioda nastava počinje bez štrajka.\n– Svi u prosvetnom sistemu svesni su da problemi i dalje postoje. Precizan broj onih koji će napustiti prosvetni sistem biće poznat do kraja septembra. Postoje jasne liste o viškovima, a na svakom direktoru je da raspodeli ta radna mesta, tako da u sistemu ostanu prosvetari sa što punijim fondovima časova – kaže ministar Verbić.\nOn je poručio da bi prosveta morala biti prvi sektor u kome će doći do povećanja plata.\n– Plate u prosveti nisu povećavane od 2008, a prošle godine, kao i ostalima, smanjene su i zato je veoma važno da do povećanja dođe – dodao je ministar.\nOn je objasnio i da se na početku reforme znalo da se govori o oko 20.000 nastavnika koji nemaju pun fond časova, a da direktori sada treba da raspodele zaposlene, tako da neki od njih pređu u neku drugu školu i dobiju veći fond časova ili da svoj fond “ukrupne u školi u kojoj već predaju”.\n– Cilj je da se reorganizujemo tako da oni koji ostaju imaju maksimalni fond časova, a samim tim i veće plate, a kod odlaska iz sistema gledamo da oni koji odlaze pre svega budu oni koji to dobrovoljno čine – rekao je Verbić.\nKada je reč o kriterijumima za otpuštanja koji favorizuju ostanak starijeg kadra, Verbić je naveo da je to rezultat jasnih zahteva sindikata prilikom štrajka i ocenio da “svima zajedno to ne ide u prilog”.\nObnova škola u toku\nUpitan da li je završena rekonstrukcija 51 škole koja je bila najavljena do 1. septembra, Verbić je rekao da su u pojedinim školama još skele na ulazu zato što se rekonstruiše fasada, a negde i “majstori na krovovima, jer nisu dovršeni”. U narednoj školskoj godini još 150 škola ući će u proces rekonstrukcije.\nProsveta, Školstvo, Verbić, Višak zapošljenih\nPrevPrethodnaKnjaževac dobija novu i modernu zelenu pijacu\nSledećaSkup poljoprivrednica na Staroj PlaniniNext


Vlada Kantona Sarajevo sutra će na sednici doneti zvaničnu odluku o iznosu nagrade za korisnu informaciju o ubici Edinu Gačiću.\nKako Klix nezvanično saznaje, nagrada bi trebalo da iznosi 50.000 KM.\n– Sutra će Vlada KS odlučiti o iznosu nagrade za informaciju koja dovede do lišavanja slobode osumnjičenog za ubistvo policajca Mahira Begića. Naći ćemo izvor i stavku u budžetu jer želimo što pre pronaći i lišiti slobode ovu osobu -potvrdio je ministar unutrašnjih poslova Kantona Sarajevo Admir Katica.\nKako Klix nezvanično saznaje, vlada bi sutra trebalo da potvrditi predlog da nagrada za konkretnu informaciju bude 50.000 KM.\nPodsetimo, Edin Gačić je višestruki ubica kojeg se sumnjiči za ubistvo Sauda Sultanića u mestu Podorašac kod Konjica pre sedam dana te policajca Mahira Begića u mestu Suhodol kod Tarčina.


OTADŽBINA: Granica između KiM i Srbije uspostavljena je kada su na vlast već bili Dačić i Vučić – Balkanekspresrb.rs\nOTADŽBINA: Granica između KiM i Srbije uspostavljena je kada su na vlast već bili Dačić i Vučić\nU više navrata predsednik Srbije Aleksandar Vučić izjavio je da je granica između Kosova i Metohije i centralne Srbije uspostavlјena 2011., odnosno pre njegovog dolaska na vlast. Zaključak vlade od 2012. godine, čiji je predsednik bio Ivica Dačić, a prvi potpredsednik sam Vučić – demantuje predsednika – tvrde iz opozicionog pokreta sa Kosova i Metohije „Otadžbina“.\nVlada Srbije je tada uspostavila carinu i sopstvenim sredstvima finansirala izgradnju graničnih prelaza između Kosova i Srbije – navode Otadžbinari.\nU objašnjenju šta se događalo 2012., u najnovijem saopštenju dostavljenom medijima opisali su i tadašnji sled dešavanja.\nPosle četvorodnevne blokade puta Srba sa Severa u Jarinju, početkom decembra 2012., zbog „namere da Vlada uspostavi granicu“ prema KiM-u, kako tvrde, Vlada Srbije pozvala je predstavnike sa Severa na razgovor.\nPosle razgovora sa predsednicima opština koje je predvodio tadašnji predsednik opštine Zubin Potok i sadašnji narodni poslanik i predsednik Otadžbine, Slaviša Ristić, donela je zaključak u čijoj tački 5 „stoji da Vlada nikada neće uspostaviti carinu između centralne Srbije i Kosova i Metohije“ – tvrde iz Otadžbine.\nI dok Otadžbinari tvrde da je ovim zaključkom uspostavljena granica u tački četiri stoji: „Vlada ističe da su administrativni prelazi zajednički i privremenog karaktera i da ih Vlada ne tretira graničnim prelazima“.\n„Posle takvog zaklјučka Vlade, Srbi sa Severa Kosova sa predsednicima opština prekinuli su blokadu puta. Nažalost, Vlada ih je prevarila i uspostavila je carinu i sopstvenim sredstvima finansirala izgradnju graničnih prelaza. Zaklјučak Vlade čiji je predsednik bio Ivica Dačić, a prvi potpredsednik Aleksandar Vučić demantuje predsednika Srbije da je granica uspostavlјena 2011. godine,“ navode iz otadžbine, dostavljajući skeniranu verziju ovog zaključka.\n„Predsednike opština koji su birani po zakonima Republike Srbije, da ne bi ponovo demonstrirali, Vlada je smenila. Nove izbore Skupština Srbije više nije raspisivala da ne bi ugrozila državnost samoproglašene Republike Kosovo,“ zaključili su Otadžbinari.(KoSSev)♦


Naslovna / Košarka / Svet / Gaučosi savladali "osakaćene" Amerikance\n2018-11-30 14:02 > 14:03\nArgentinci su naneli selekciji SAD drugi poraz u kvalifikacijama za Mundobasket.\nReprezentacija Argentine izdvojila se na čelu E grupe druge faze američkih kvalifikacija za Svetski kup u Kini 2019. godine, pošto je kao domaćin u La Riohi savladala SAD rezultatom 80:63 (13:16, 22:16, 23:8, 22:23).\nArgentinci su popravili skor na 8-1 i u nedelju će na istom mestu pokušati da pobede i Meksiko, čime bi se definitivno plasirali na Mundobasket. Aktuelni svetski prvak SAD doživeo je drugi poraz, nakon junskih 78:70 protiv Meksika.\nSada ekipa koju predvodi trener Džef Van Gandi ima učinak 7-2 i u nedelju će morati da u Montevideu savlada trećeplasirani Urugvaj (6-3), inače će se naći pod pritiskom pred februarske mečeve protiv Paname i Argentine na domaćem parketu.\nPred 9.000 gledalaca, najbolji u timu Argentine bio je Nikolas Laprovitola (17p, 8as), Lusio Redivo postigao je 14, Nikolas Brusino 11, a 38-godišnji centar Luis Skola 10 poena, uz četiri skoka i čak devet asistencija.\nAmerikanci, koji nastupaju bez NBA igrača, imali su samo Trevisa Trajsa (16p) sa dvocifrenim učinkom. Čejson Rendl i Skoti Hopson, igrači dobro poznati evropskoj publici, ubacili su po devet poena, kao i Redži Hern.\nSrpski derbi u NBA ligi - Bogdan brojao do 26!\nVeliki Superklasiko i definitivno van Argentine - Madriđani, spremite se!


NovaEnergija.net » denis kif denis kif – NovaEnergija.net\nHome Tags Posts tagged with "denis kif"\nBeograd, 1. oktobar 2018. – Prvi dan oktobra doneo je veliku prekretnicu za poslovni ambijent Srbije jer se privredi više ne može nametnuti obaveza da koristi pečat dok je za početnike u biznisu startovala mera poreskog oslobođenja u prvoj godini poslovanja. Uspešno je završen i projekat „Ka administraciji bez suvišnih papira“, realizovan uz podršku britanskog Fonda za dobru upravu, kojim je zaokružen regulatorni okvir za razvoj elektronskog poslovanja.\nU okviru projekta realizovana je i kampanja „Pitajte kada ćemo se osloboditi suvišnih papira“ sa ciljem jačanja svesti građana, privrede i javnih službenika o koristima prelaska na elektronsko poslovanje i upotrebu e-dokumenata. Pored svih propisa, video uputstava o e-poslovanju i e-rečnika, svi zainteresovani na portalu www.pitajtekada.rs mogu da nađu informacije o procedurama koje su građani nominovali za digitalizaciju i glasali za prioritete.\nPečat izbrisan iz više od 100 propisa i poslat u istoriju was last modified: October 1st, 2018 by Jelena Jovičić\n#Digital2016 – poslušajte obraćanje Denisa Kifa, ambasadora Velike Britanije u Beogradu\n#Digital2016: Ambasadori Velike Britanije i SAD govore o uticaju medija na politiku i diplomatiju!\nNa početku prvog dana konferencije #Digital2016 o uticaju medija na politiku i diplomatiju govoriće Denis Kif, ambasador Velike Britanije u Beogradu. Ambasador Kif je poznat po tome da je veoma…


Nova godina u hotelu Saint Ten\nHome // Hrana i Piće // Vesti // Nova godina u hotelu Saint Ten\nNovogodišnji dnevni parti, 31. decembra s početkom u 13h nije klasičan matinee, što i samo ime kaže #thisisnotaNYmatinee; već je osmišljen kako bi novogodišnje svečanosti počele ranije od uobičajenog. Za muziku će biti zadužen beogradski DJ Miloš Starčević, a za ovu posebnu priliku kreirani su i posebni hoteli, takozvani Signature Cocktails - The Traditional i Simon Simon.\nOd 21 čas organizovana je novogodišnja večera u Sanctus restoranu. Gostima su na raspolaganju tri menija, od sedam obroka i čaša šampanjca za dobrodošlicu. 1. januara u Sanctus restoranu održava se novogodišnji branč. Počinje u 12 časova, a glavni kuvar ovog posebnog podneva izlazi iz kuhinje i na licu mesta sprema izvrsne specijalitete.\n-Nova godina je pravo vreme da pokažemo i dokažemo da Vračarski dasa, kako volimo da nazivamo naš hotel, nije samo lep ugostitelj vec i iskusan gastronom i kreator vrhinskih kulinarskih specijaliteta - izjavila je Generalna direktorka hotela Milica Markovic.


Ministarstvo oduzelo licencu Krio sejvu, sajt u Srbiji više ne postoji - B92.net\nIzvor: B92 sreda, 18.09.2019. | 13:57\nMinistarstvo zdravlja Švajcarske oduzelo je licencu za rad kompaniji "Krio sejv" koja je imala predstavništvo i u Srbiji. Na hiljade roditelja koji su èuvali matiène æelije svoje dece u ovoj kompaniji i za to izdvojili hiljade evra sada su u problemu jer se ne zna šta æe se desiti sa materijalom koji je u njoj pohranjen.\n"Predstavnici koji uzimaju matiène æelije na poroðaju su ljudi koji prisustvuju poroðaju i imaju dozvolu da budu tu. Ima mnogo roditelja koji su poklonili poverenje toj kompaniji, jer su verovali u licencu koju ta kompanija ima. Sada je jako važno da se vidi ko ima nadležnost i kako pomoæi tim roditeljima koji su èuvali matiène æelije dece kod dotiènih", rekla je za B92 Dragana Soæanin iz Udruženja "Roditelj".\nNa propuste u radu ove kompanije ukazao je jedan od roditelja koji nije mogao da iskoristi matiène æelije svog deteta zbog problema koje je kompanija imala.\n"Na osnovu prijave koje sam podneo švajcarskoj agenciji za lekove i medicinska sredstva Swissmedic, pokrenuta je istraga protiv donedavno jedne od najveæih privatnih banki matiènih æelija u Evropi (Cryosave)", napisao je na Tviteru advokat Rastko Petakoviæ.\nKako je naveo Petakoviæ, roditelji koji su deponovali matiène æelije svoje dece u ovoj banci, poslednjih meseci dobijali su obaveštenja o transportu u Poljsku, u banku Famikord (PKBM).\nPre dve godine kompanije "Krio sejv" imala je dugovanja pa joj je raèun bio blokiran, od jula do decembra. Podaci Agencije za privredne registre i Narodne banke Srbije 2017. godine pokazali su da je kompanija pod blokadom i finansijskim problemima.\nMeðutim, i tada, uprkos blokadi raèuna, ova kompanija je reklamirala svoje usluge na internetu, nudivši skladištenje matiènih æelija iz pupèanika po izuzetno niskim cenama.\nSajt Krio sejva u Srbiji više nije u funkciji, a na broj telefona koji je naveden na internetu nemoguæe je nekoga dobiti. Kontakt je moguæe ostvariti sa matiènim sajtom kompanije u Švajcarskoj, ali se na njihov odgovor još èeka.\nUprava za biomedicinu Ministarstva zdravlja obavestila je direktore svih državnih porodilišta da, do dobijanja zvaniènog obaveštenja o statusu kompanije Krio sejv Srbija, stave van snage ugovore sklopljene sa kompanijom Krio sejv Srbija, saopštilo je Ministarstvo zdravlja, prenosi Tanjug.\nTakoðe, Uprava za biomedicinu naložila je kompaniji Krio sejv Srbija da obustavi sklapanje novih ugovora, kao i da obustavi sve aktivnosti u vezi postupka izvoza matiènih æelija iz krvi pupèanika na osnovu ugovora koji su sklopljeni sa strankama, a još nisu stigli na realizaciju.\n"Kompanija Krio sejv Srbija, prema predviðenoj proceduri, dostavljala je svojim klijentima i Upravi za biomedicinu potvrde o adekvatnom skladištenju jedinica krvi iz pupèane vrpce, nakon dobijanja potvrde od banke u koju su upuæene", navodi se u saopštenju.\n#BITNO #Cryosave #prevara\nNa osnovu prijave koje sam podneo švajcarskoj agenciji za lekove i medicinska sredstva Swissmedic, pokrenuta je istraga protiv donedavno jedne od najveæih privatnih banki matiènih æelija u Evropi (Cryosave). Vest:https://t.co/7IFV5MTMFo\n— Rastko Petakoviæ 🌈 (@RastkoPetakovic) September 15, 2019


MISLILI SU DA ĆEMO PRIMITI ČETIRI, PET... Stojković: Potcenili su nas pre utakmice! - Informer\nDesni bek Crvene zvezde Filip Stojković kazao je da su crveno-beli neopravdano bili potcenjeni pred duel sa Napolijem (0:0)\n- Na početku smo bili u nekom grču, ali kako je odmicalo vreme igrali smo opuštenije i pokazali smo pravo lice. Mogu da budem zadovoljan kako smo odigrali ovu utakmicu - rekao je Stojković.\nZvezdina odbrana bila je najjači deo tima na utakmici, ali je 3. oktobra čeka mnogo veće iskušenje u Parizu.\n- Pre ove utakmice su nas ipotcenjivali. Mislili su da ćemo primiti četiri, pet, ali opet smo pokazali da smo defanzivno fenomenalna ekipa koja ima disciplinu. Bože moj, idemo sada na "Park prinčeva" da uživamo".\nNarednu utakmicu u Ligi šampiona crveno-beli igraju 3. oktobra protiv Pari Sen Žermena na "Parku prinčeva".


Bugarske kompanije nastavljaju rad na Južnom toku – Energy Press\nBugarske kompanije nastavljaju rad na Južnom toku\nSofija – Bugarske kompanije nastavit će rad na plinovodu “Južni tok” ispunjavajući sve ugovorene obaveze, iako je Rusija prošle godine suspendirala ovaj projekt, rekao je bugarski veleposlanik u Rusiji Bojko Kocev.\nKocev je u intervjuu agenciji TASS rekao kako Sofija pažljivo prati izjave javnih osoba u Rusiji i dodao kako Bugarska ima obaveze predviđene ugovorom koje nisu otkazane. Plinovod “Južni tok”, globalni infrastrukturni projekt “Gazproma”, kapaciteta 63 milijardi prostornih metara, trebao je prijeći Crno more u pravcu južne i središnje Europe. Nadzemni dio plinovoda “Južni tok” trebao je prijeći preko Bugarske, Srbije, Mađarske, Slovenije i Austrije, sa plinskom stanicom u mjestu Tarvizio, u Italiji. Krakovi plinovoda trebao je proći kroz Hrvatsku i Bosnu i Hercegovinu, a početak isporuke plina, u vrijednosti od 16 milijardi eura, planiran je za kraj 2015. godine.\nRuski predsjednik Vladimir Putin priopćio je 1. prosinca prošle godine kako se obustavlja projekt gradnje plinovoda “Južni tok” zbog nekonstruktivnog pristupa EU, uključujući odluku Bugarske o suspenziji gradnju dionice na svojoj teritoriji, podsjeća TASS.\nAleksandar Čepurn: Zemlje Balkana trebaju se opredijeliti kako će se opskrbljivati plinom


Dačić: Ne mogu javno da govorim, biće posledica\nB92\t23.04.2018 22:08\nSrbija će imenovati novog ambasadora u Francuskoj, kome ističe mandat, a biće odlučeno kakve će sve posledice snositi naše diplomate zbog skandala u Parizu.\nNa opasku Tanjuga da je incident u Parizu poslednji u nizu skandala u srpskoj diplomatiji proteklih godina, uz podsećanje na medijske napise o formalno postavljenim diplomatama koji su, na primer, za vreme mandata vodili privatne poslove i retko boravili u predstavništvima, ministar podvlači da takvo nešto više neće moći da se dešava.\n''Ranije su više postavljani pojedinci van struke i uglavnom su to bili partijski kadrovi. Ovog puta smo vodili računa da ih bude minimalno i mislim da nikada nije angažovano više karijernih diplomata iz kuće. Ne mogu da ulazim u to kako je ovo Ministarstvo konstituisano i kako je radilo u poslednjih 20-30 godina, ali mislim da ima dovoljno kvalitetnih kadrova'', smatra Dačić.\n''Nedostaje nam generacija mlađih diplomata i zato smo uveli da najbolji studenti međunarodnih odnosa dolaze kod nas na praksu i da nakon toga eventualno konkurišu na radna mesta u našem Ministarstvu'', pojašnjava ministar.\n''Naš cilj je EU, ali i zaštita nacionalnih i državnih interesa, a to znači i Kosova. Neprihvatljivo je da Kosovo ima ambasade u zemljama koje mi ne pokrivamo. Govorim o velikim i uticajnim zemljama kao što je, na primer, Vijetnam, gde nemamo ambasadu, a ta zemlja je na našoj strani'', naglašava Dačić.


srbijasport.net - Vesti - Superliga Srbije - U Subotici predstavljen Aleksandar Vidović\nČetvrtak, 27.02.2020 03:12\n10.01.2020 FK Spartak\nU Subotici predstavljen Aleksandar Vidović\nAleksandar se posebno istakao u prošloj godini te je na završnoj svečanosti povodom završetka kalendarske godine proglašen za najboljeg omladinca u klubu. Po rečima predsednika Nikole Simovića uprava kluba je odličala da sa njim potpiše profesionalni ugovor – kao nagradu za trud i rad koji je pokazao u prethodnom periodu odlučili smo da Aleksandru Vidoviću ponudimo prvi profesionalni ugovor. U narednom periodu će imati priliku da se pokaže i dokaže šefu struke Vladimiru Gaćinoviću. On je samo jedan od mnogih koji će u narednom periodu potpisati profesionalne ugovore iz naše škole, što je i cilj Spartaka. U poslednje vreme stalno naglašavam da je rad u Omladinskoj školi prioritet kluba.\nMladog Aleksandra predstavio je i Ljubiša Dunđerski sportski direktor kluba – Dve najtraženij epozicije u fudbalu su centralni napadači, centralni i levi bekovi. Mi imamo sreće da Aleksandar igra na poziciji centralnog i levog beka. Svojim radom, trudom i anagažovanjem na treninzima zaslužio je profesionalni ugovor. Želim mu puno sreće i očekujem da se za njegovo ime čuje na većem i višljem nivou.\nAleksandar Vidović se na početku svog obraćanja zahvalio Upravi kluba i stručnom štabu – U Spartak sam stigao pre dve ipo godine gde sam prošao kadetsku i omladinsku školu za koju imam pravo nastupa još šest meseci. Ovo je velika stvar za mene i očekujem da ću uspeti da ispunim očekivanja koja se od mene traže.


Kosovo izdvojilo 250.000 evra za Globalnu koaliciju za borbu protiv Islamske države GracanicaOnline.info\nKosovo izdvojilo 250.000 evra za Globalnu koaliciju za borbu protiv Islamske države\nRamuš Haradinaj, foto: N. Milosavljević, GračanicaOnlajn\nI pored političke krize na Kosovu i što za ovu godinu nije još uvek izglasan budžet, danas je na sednici odlazeće Kosovske vlade, iz sopstvenog budžeta odobrena uplata od 250.000 evra za, kako je rekao Ramuš Haradinaj, Globalnu koaliciju za borbu protiv Islamske države. Haradinaj tvrdi da je to obaveza Kosova koje je član te koalicije od 2014. godine. On je takođe istakao da je Kosovo sa nekih ratišta vratilo žene i decu, članove porodice islamskih boraca, a da na Kosovu nema aktivnih članova islamske države.\n„Kosovo je spremno da ovu koalciji na čijem čelu su Sjedinjene Američke Države podrži u svakom smislu. Mi imamo obavezu prema onima koji su nam pomogli, a ova uplata je naša obaveza. Dakle podržavamo i podržaćemo Koaliciju za borbu protiv terorizma, ne samo finansijski, nego i u obaveštajnom, logističkom, policijskom, vojnom i svim drugim aspektima. Kada smo bili ugroženi kao narod, Amerika i NATO su nam pomogli i sada verujemo da je ova pomoć potrebna drugim narodima“, rekao je između ostalog haradinaj na konferenciji za medije posle sednice Vlade i dodao:\n„Na Kosovu postoji bezbednost i za život i za imovinu, građani su zaštićeni od opasnosti. Bezbednost je na nivou i nema opasnosti. Još uvek imamo građane koji se bore na strani ISIS-a i mi treba da vratimo naše građane sa ratnih područja“.\nHaradinaj je novinarima rekao i da njegova stranka nije dobila poziv za konsultacije za formiranje nove vlade, a da formiranje institucija zavisi isključivo od stranke koja je osvojila najviše glasova.\nMarko Đurić čestitao Dan studenata studentima Prištinskog univerziteta sa privremenim sedištem u Kosovskoj Mitrovici\nObjavljeno 10. januara 2020. by Vladislav ĆupU kategoriji VestiTagged Vlada Kosova, Globalna koalicija za borbu protiv "Islamske države", Islamska država\n13. avgusta 2020., 19:08


Država je do sada izdvojila više od pet milijardi evra "kriznog" novca i donela niz mera čiji je cilj lakše poslovanje privatnog sektora u aktuelnoj krizi.\nU Nacionalnoj alijansi za lokalni ekonomski razvoj (NALED) smatraju da je kriza pokazala da domaća privreda ima dosta razvijenu svest i da mora sama sebi da pomogne.\nPolovina privrednika iz istraživanja ovog udruženja odgovorilo je da će se prilagoditi putem smanjenja troškova, a 47 odsto je reklo da će potražiti eventualne viškove novca iz prethodnog perioda.\n"Ono što pre svega privreda sama može da radi je smanjenje troškova, ali tu ne mislimo na otpuštanja jer je to neželjeni scenario, nego da vide na režijskim troškovima, da li im je potreban sada sav taj prostor koji su koristili, da li mogu na neki alternativni način da ga koriste, da ga daju drugim firmama na korišćenje u ovo vreme", navodi Ivan Radak iz NALED-a.\nPrivrednici, objašnjava Radak za Tanjug, mogu da optimizuju svoje procese poslovanja, smanje radno vreme, sa osam na šest sati, na primer, i na taj način efikasnije posluju, kao i da koriste više digitalne usluge.\n"Kriza je pokazala da je potrebno da svaka firma uradi malo dugoročniji plan rada", dodaje Radak.\nKaže da je važno da firme koriste onlajn alate, prave zajedničke platforme za prodaju, jer poslednji podaci pokazuju da svaka treća firma nema svoj sajt, a čak 46 odsto firmi nije prisutno na internetu.\nPredsednik Unije poslodavaca Srbije Miloš Nenezić savetuje firme da dobro sagledaju svoje buduće poslovanje jer je sigurno, kako kaže, da država ne može da donosi mere i daje pomoć unedogled.\nPotrebno je pratiti i mere u regionu i EU, koja radi na paketu pomoći za svoje članice a očekuje se da će taj paket iznositi jednu trilijardu evra.\n"Vrlo je bitno da se tome priključimo i vidimo kako to možemo da iskoristimo. Ako preko 1.000 milijardi evra bude opredeljeno zemljama EU i njihovim privredama, industrijskim granama i preduzećima, i ako Evropska unija želi da se širi a sigurno želi, ni ona ne bi smela da dopusti da naša privreda padne", kaže Nenezić za Tanjug.\nOvaj novac trebalo bi da bude dostupan u EU od avgusta ili septembra, dodaje Nenezić. Kada je reč o pomoći domaćoj privredi, objašnjava da ta pomoć ne mora da bude samo u vidu novca, već i u olakšicama za poslovanje.\nOptimista je po pitanju rasta ekonomije i njenog održanja, a govoreći o zapošljavanju i otpuštanju, kaže da svaka firma pojedinačno donosi procenu ali poručuje da "za radnika uvek ima posla".\nČlan Poslovnog kluba "Privrednik" i predsednik ITM Sistema Toplica Spasojević kaže da je situacija u celom svetu slična kao i u Srbiji, a kao jedno od rešenja za firme u zemlji vidi povoljne kredite iz Fonda za razvoj, mogućnost kredita kod banaka, ali i korišćenje unutrašnjih rezervi preduzeća.\nOtvoreno više kanala za KOMUNIKACIJU privrede i države


"Danas smo jednoglasno usvojili i zaključke i zapisnik. Jednoglasno je usvojen i taj plan hitnih mjera i radnji koje trebamo da izvršavamo. Postoji opšti konsenzus, zajednički, u Vijeću ministara po pitanju postupanja nadležnih institucija u vezi s ovim pitanjem", kazao je Mektić.\nNavodeći neke od mjera koje treba poduzeti, pomenuo je da treba pojačati zaštitu granice, ojačati Graničnu policiju, nadležne institucije, da treba razgovarati sa susjednim zemljama.\n"Sada je na koordinacionom tijelu, koje je zbog izražene problematike migranata dobilo status operativnog tijela, da implementira plan hitnih mjera, zajedno sa svim institucijama u BiH na svim nivoima, i da na taj način kontorlišemo i upravljamo ovom migranskom krizom", smatra Mektić.\nUpitan da komentira pojedine izjave da smještanje migranata u Izbjeglički centar u Salakovcu nije u skladu s odlukom Vijeća ministara BiH, jer nije bila verificirana, Mektić je pojasnio da je odluka o Salakovcu donesena 2006. godine, "da je to centar za izbjeglice po osnovu readmisije, po osnovu priznatog statusa".\n"U ovoj krizi, ministarstva funkcioniraju u okviru svojih nadležnosti. Mi smo donijeli odluku da dio tih migranata preusmjerimo u slobodne kapacitete Salakovca i nema nikakve više odluke. Jednom je određen, prije 12 godina, status tog centra i mi to sada poštujemo. Kao što je nekada donesena odluka o azilantskom centru u Delijašu i sada kada treba jednu grupu migranata uputiti tamo, ne treba više donositi odluku", pojasnio je Mektić.\n"I oni su registrovani, i oni su pod nekim vidom međunarodne zaštite. Ko je donio odluku da taj stari đački dom bude u toj funkciji? Nije niko, tražimo rješenja", kazao je Mektić.